Perang sudah tamat, namun hidup masih sukar buat seorang veteran tentera

Setiap minggu Arullapan Anthony, 74, setia membawa isterinya ke pusat fisioterapi untuk mendapatkan rawatan.Di usia emas, Arullapan tetap menjaga isterinya yang menghidap penyakit strok sejak enam tahun lalu dan bergantung dengan sesi rawatan mingguannya bagi mengekalkan progres kesihatannya yang perlahan-lahan beransur pulih.Untuk melaksanakan kewajipannya itu, anak mereka, Pius, seorang orang kurang upaya (OKU) berusia 51 tahun terpaksa ditinggalkan di rumah seorang diri.Menurut veteran tentera itu, isterinya Annamary Sokkan, 66, pernah hidup secara normal.Namun, kehidupan mereka berubah apabila Annamary menghidap penyakit strok pada tahun 2015 menyebabkan hilang keupayaan untuk berjalan.Kini, Arullapan menghabiskan hari-harinya menjaga mereka berdua.Sebagai seorang pesara tentera, kerja-kerja berat bukan asing bagi Arullapan. Beliau pernah berkhidmat sebagai unit bantuan tempur Rejimen Semboyan Diraja Tentera Darat selama 22 tahun bahkan turut serta dalam operasi ketika konfrontasi Indonesia-Malaysia pada 1969.“Saya hampir mati semasa misi di Taiping sebab kami kena diserang hendap.“Saya dan lapan orang yang lain naik atas bukit untuk hantar generator. Bila sampai tempat paling tinggi, kami diserang hendap,” katanya kepada MalaysiaNowKerana khidmatnya itu, beliau dikurniakan Pingat Jasa Malaysia yang diterima pada tahun 2019.Namun, walaupun pernah menyabung nyawa berkhidmat untuk negara, kini perjuangannya adalah di rumah bagi menjaga isteri dan anak.“Bangun pagi saya mandikan isteri saya. Kemudian saya akan ke kedai untuk beli tose atau mi goreng.“Tengah hari saya akan masak nasi dan beli kari di kedai. Malam pula saya akan mandikan isteri saya lagi,” katanya kepada MalaysiaNow.Wang persaraan A.Arullapan digunakan untuk merawati isterinya, Annamary Sokkan yang mengidapi penyakit angin ahmar dan anak sulungnya berusia 51 tahun mengalami masalah mental.Arullapan tinggal bertiga bersama isteri dan anak sulungnya di rumah kecil mereka di Nanding, Hulu Langat, Selangor, manakala empat orang anaknya yang lain tinggal berjauhan dari keluarga.Menurut Arullapan, Pius, anak sulungnya itu tidak mampu bercakap.“Dia memang tak boleh bercakap. Jadi bila dia sakit, dia tak tahu macam mana nak beritahu saya.“Kalau dia menangis, saya tak faham mengapa. Itu masalah yang susah untuk saya.”Annamary pula kini terpaksa bergerak ke mana-mana menggunakan kerusi roda.Menurut wanita itu, dia tidak mampu berjalan sejak diserang strok pada 2015.“Saya sedang masak dan saya rasa pening dan terus jatuh. Bila saya bangun, doktor kata saya kena strok,” kata Annamary kepada MalaysiaNow.“Bila saya kena strok, saya dah tak ingat apa-apa. Dalam kepala semua kosong.”Jaguh sukanSelain berkhidmat sebagai tentera, nama Arullapan turut harum sebagai seorang jaguh sukan mewakili Rejimen Semboyan Diraja dalam beberapa acara.Pasukan bola sepak dan bola keranjang yang diwakilinya pernah bergelar johan, selain turut aktif mewakili Angkatan Tentera Malaysia untuk sukan hoki dan olahraga.Hebatnya Arullapan bermain bola sepak sehingga pernah berkongsi padang yang sama bersama lagenda sukan itu Mokhtar Dahari dan Zainal Abidin Hassan.“Kalau sebut nama saya dekat Zainal, mesti dia kenal.“Saya wakil Semboyan lawan dengan pasukan lain untuk Kajang League. Masa itu lah Mokhtar dengan Zainal Abidin bawa team mereka daripada fire brigade.“Dari situ lah saya kenal Mokhtar dan Zainal,” katanya sambil tersenyum mengimbau kembali kenangan manis itu.A.Arullapan juga sangat aktif dalam bidang kesukanan, sepanjang beliau berkhidmat dengan tentera darat beliau merupakan pemain hoki dan bola sepak.Selepas bersara dari tentera, Arullapan mula bekerja sebagai seorang penyelia di Universiti Perdana di Cheras.Namun, selepas isternya menghidap strok dan tidak mampu menjaga Pius seorang diri, Arullapan terpaksa berhenti kerja untuk menjaga keluarganya.Keluarga ini mengharapkan wang pencen sewaktu Arullapan sebanyak RM1300 sebulan.Menurutnya, sejumlah RM460 terpaksa digunakan untuk membayar balik pinjaman pendidikan untuk anak bongsunya James yang menerima ijazah dari Segi College.Bayar pinjaman anakJames yang tamat belajar pada tahun 2014 sehingga kini masih lagi tidak dapat pekerjaan setaraf dengan ijazah kejuruteraan eletrik dan dia terpaksa bekerja di Jabatan Sukarelawan Malaysia (Rela) untuk menampung kos hidup.“Saya hanya harapkan duit pencen. Ada juga dapat bantuan untuk anak OKU dan warga emas.“Itu pun tak cukup makan untuk hidup. Saya keluarkan seribu lebih untuk perubatan isteri saya.“Saya juga tiada kenderaan. Jadi kalau pergi hospital kami naik Grab. Jumlah semua cecah lebih RM100 setiap kali keluar,” katanya.Beginilah suasana di rumah A.Arullapan, anaknya yang mengalami masalah mental hanya duduk di katil yang diletakkan pada ruang tamu.Lebih menyedihkan lagi, tahun lepas Arullapan mengalami kemalangan yang menyebabkannya sukar untuk berjalan.Menceritakan kepada MalaysiaNow, Arullapan berkata pada ketika itu, dia cuba untuk membaiki pintu rumahnya namun tergelincir dan menyebabkan mesin gergaji jatuh ke atas dirinya.“Tiada siapa tolong saya waktu itu. Saya terpaksa merangkak ke depan rumah dan telefon anak saya.“Kepala saya kena 8 jahitan dan 16 jahitan di kaki. 80 peratus urat saya putus,” katanya sambil menunjukkan balutan di kaki kanan.Disebabkan insiden tersebut, Arullapan kini sukar untuk berjalan dan berdiri untuk waktu yang lama.“Saya boleh berdiri tapi kadang-kadang tak seimbang.“Tapi apa yang saya boleh buat, inilah nasib saya,” katanya.


Kerajaan pulangkan RM2.1 juta dikaitkan 1MDB

Kerajaan Malaysia akan memulangkan RM2.1 juta yang didakwa berkaitan dengan 1Malaysia Development Bhd (1MDB) dan dilucut hak daripada dua parti politik serta keluarga bekas Ahli Parlimen Paya Besar Allahyarham Abdul Manan Ismail.
Parti politik itu ialah Badan Perhubungan MCA Pahang dan Parti Bersatu Rakyat Sabah (PBRS).
Ini selepas Timbalan Pendakwa Raya (TPR) Kamal Baharin Omar memberitahu Mahkamah Rayuan Putrajaya hari ini bahawa Jabatan Peguam Negara (AGC) menerima representasi daripada tiga perayu iaitu Badan Perhubungan MCA Pahang, PBRS dan keluarga Abdul Manan dan bersetuju untuk tidak mengemukakan bantahan terhadap rayuan mereka.
Beliau berkata wang dan faedah terakru yang dilucutkan hak oleh kerajaan akan diserahkan kepada ketiga-tiga perayu itu dalam tempoh dua bulan dari hari ini.
Peguam Datuk Ben Chan yang mewakili Badan Perhubungan MCA Pahang memberitahu mahkamah bahawa representasi anak guamnya adalah untuk AGC mempertimbangkan untuk membenarkan rayuannya.
Berikutan itu, panel tiga hakim Mahkamah Rayuan diketuai oleh Kamaludin Md Said membenarkan rayuan perayu dan mengetepikan keputusan Mahkamah Tinggi.
Dua lagi panel hakim ialah Abu Bakar Jais dan Supang Lian.
Pada 2020, tiga Mahkamah Tinggi membenarkan permohonan pihak pendakwaan untuk melucut hak wang berjumlah RM2.1 juta daripada Badan Perhubungan MCA Pahang, PBRS dan keluarga Abdul Manan.
Mahkamah Tinggi Kuala Lumpur membenarkan pihak pendakwaan melucut hak RM1 juta daripada PBRS, Badan Perhubungan MCA Pahang (RM835,258.19) dan Rohizah Ahmad dan enam yang lain (RM265,146.16).
Pada 30 Januari lepas, pihak pendakwaan menarik balik rayuannya di Mahkamah Rayuan untuk melucut hak wang berjumlah RM21.7 juta milik 11 entiti dan individu termasuk Umno Pekan dan Badan Perhubungan Umno Johor yang didakwa mempunyai kaitan dengan dana 1MDB.
Pihak lain ialah Jakel Trading Sdn Bhd, Jakel Trading, Barisan Nasional Johor Bahru, Mediaedge CIA Malaysia Sdn Bhd,  Parti Rakyat Bersatu Sarawak, Pengarah Strategic Engagement Media Sdn Bhd (CENSE Media) Sim Sai Hoon, AGA Touch Malaysia Sdn Bhd, Yayasan Persatuan Bekas Anggota Kemas Malaysia (Yayasan PBAKM) dan bekas menteri pembangunan tanah dan koperasi Kasitah Gaddam.
Tiga kes hari ini adalah yang terakhir daripada 41 entiti yang Suruhanjaya Pencegahan Rasuah Malaysia (SPRM) berusaha mendapatkan semula aset yang dikatakan telah dibayar menggunakan dana 1MDB.
Dalam prosiding hari ini, peguam Avinash Kamalanathan mewakili PBRS, Chan dan Sangeetha Vasanth Kumar mewakili Badan Perhubungan MCA Pahang dan Nur Jehan Abu Bakar mewakili keluarga Abdul Manan.
Turut hadir untuk pendakwaan ialah TPR Samihah Rhazali dan Nik Haslinie Hashim.


Malaysia terima RM340 juta bayaran berkait 1MDB, kata kementerian

Kerajaan telah menerima bayaran penyelesaian berjumlah RM340.92 juta (AS$80 juta) daripada KPMG yang disalurkan ke dalam Akaun Amanah Mendapatkan Kembali Aset Malaysia, kata kementerian kewangan (MOF).Dalam kenyataan hari ini MOF berkata penyelesaian tersebut menyusuli pengumuman pada 16 September 2021 yang membabitkan persetujuan KPMG untuk menyelesaikan saman sivil yang telah difailkan oleh 1Malaysia Development Bhd (1MDB) terhadapnya.Setakat ini, Akaun Amanah di bawah seliaan Jabatan Akauntan Negara Malaysia telah menerima sejumlah RM19.138 bilion berhubung skandal kewangan 1MDB dan dana tersebut telah/akan digunakan untuk menyelesaikan hutang tertunggak 1MDB.“Sehingga kini, kerajaan telah membayar balik RM13.3 bilion hutang 1MDB.“Pada 31 Dis, 2021, hutang terkumpul 1MDB yang terdiri daripada prinsipal dan kupon/keuntungan untuk bon dan sukuk adalah berjumlah RM38.81 bilion,” kata Menteri Kewangan Tengku Zafrul Aziz dalam kenyataan itu.Bagaimanapun, beliau berkata baki semasa Akaun Amanah adalah mencukupi untuk membayar jumlah prinsipal bon bagi tahun ini sahaja.“Apabila semua dana Akaun Amanah telah digunakan, kerajaan akan terus menanggung obligasi untuk membayar baki hutang 1MDB, yang penerbitannya disokong oleh jaminan dan surat sokongan kerajaan,” katanya.Melangkah ke hadapan, kerajaan kekal komited dalam usaha pemulihan aset 1MDB dan akan sentiasa memastikan peruntukan yang mencukupi untuk menyelesaikan hutang 1MDB bagi menguruskan beban kewangan negara yang disebabkan oleh entiti tersebut.Dalam pada itu, MOF turut merakamkan penghargaan kepada Jabatan Peguam Negara, Suruhanjaya Sekuriti Malaysia, Bank Negara Malaysia, pasukan Polis Diraja Malaysia, Pusat Pencegahan Jenayah Kewangan Nasional, Suruhanjaya Pencegahan Rasuah Malaysia, Pusat Governans, Integriti dan Antirasuah Nasional di atas usaha mencapai penyelesaian terbabit.


Tiada konflik kepentingan babitkan YWP, DBKL dalam projek Taman Rimba Kiara, kata peguam

Tiada konflik kepentingan yang membabitkan Yayasan Wilayah Persekutuan (YWP) dan Dewan Bandaraya Kuala Lumpur (DBKL) apabila perintah pembangunan bagi cadangan projek Taman Rimba Kiara dikeluarkan.Peguam Cecil Abraham, yang mewakili YWP, berhujah bahawa datuk bandar DBKL tidak duduk dalam mana-mana mesyuarat bagi meluluskan atau mengeluarkan arahan bagi perintah pembangunan projek itu.Beliau berkata datuk bandar DBKL juga tidak menandatangani perintah pembangunan itu sebaliknya ia ditandatangani oleh seorang pengarah dalam unit perancangan DBKL dan menambah bahawa perintah itu dikeluarkan selepas melalui proses yang teliti serta telus.Katanya Mahkamah Rayuan telah terkhilaf dalam penemuannya apabila memutuskan bahawa terdapat konflik kepentingan kerana datuk bandar Kuala Lumpur adalah ahli lembaga pemegang amanah YWP ketika perintah pembangunan itu dikeluarkan oleh DBKL kepada YWP dan syarikat pemaju Memang Perkasa Sdn Bhd untuk membangunkan kawasan itu.Abraham berkata perjanjian usahasama (JVA) adalah kontrak bersyarat antara YWP, sebuah yayasan di bawah kementerian Wilayah persekutuan, dan Memang Perkasa untuk membangunkan kawasan terbabit serta JVA terbabit tidak ada kena-mengena dengan DBKL, yang bukan pihak dalam JVA itu.Beliau berkata YWP dan Memang Perkasa adalah pemilik sah dan benefisial tanah terbabit di mana pembangunan yang dicadangkan akan dilaksana dan mereka berhak melupuskan tanah itu dalam apa jua cara termasuk bagi pembangunan selagi ia tidak melanggar undang-undang.Abraham berkata demikian ketika berhujah di hadapan panel tiga hakim Mahkamah Persekutuan yang mendengar rayuan datuk bandar DBKL, Memang Perkasa, YWP dan Persatuan Penduduk Perumahan Awam Bukit Kiara.Mereka ingin menghidupkan semula perintah pembangunan bertarikh 13 Julai 2017 yang dikeluarkan oleh DBKL bagi pembangunan lapan blok pangsapuri servis mewah 29 tingkat merangkumi 350 unit perumahan mampu milik untuk dibina di kawasan itu.Mahkamah Rayuan membuat keputusan memihak kepada penduduk Taman Tun Dr Ismail (TTDI), yang menerusi badan pengurusan Trellises Apartment, Kiara Green Townhouses, Residence Condominium, TTDI Plaza Condominium, The Greens Condominium dan empat penduduk serta pemilik rumah TTDI, memfailkan semakan kehakiman pada 2017 bagi membatalkan kebenaran perancangan bersyarat dan perintah pembangunan dikeluarkan DBKL.Mereka kalah di peringkat Mahkamah Tinggi pada 28 November 2018.Dalam semakan kehakiman itu, penduduk memohon perintah pembangunan dibatalkan atas alasan Taman Rimba Kiara yang berkeluasan 10.08 hektar dalam taman awam yang terletak di TTDI dan Bukit Kiara serta adalah kawasan hijau Kuala Lumpur.Mahkamah penyambung pendengaran rayuan itu hari ini yang berlangsung secara maya dengan Abraham dan peguam B.Jayanthi mewakili Persatuan Penduduk Perumahan Awam Bukit Kiara mengemukakan hujah masing-masing.Pada Jumaat lepas (22 April), panel itu mendengar hujah B.Thangaraj yang mewakili datuk bandar DBKL serta Gopal Sri Ram dan Khoo Guan Huat yang mewakili Memang Perkasa.Pada prosiding hari ini, Abraham turut berhujah bahawa Mahkamah Rayuan terkhilaf dalam penemuannya bahawa permohonan untuk kebenaran merancang bagi projek itu telah dibuat bersama-sama oleh Memang Perkasa dan YWP.“Keterangan berdokumen di hadapan Mahkamah Tinggi dengan jelas membuktikan bahawa permohonan bagi kebenaran merancang itu telah dibuat secara sendirian oleh Memang Perkasa,” katanya.Pendengaran kes di hadapan hakim Mahkamah Persekutuan Nallini Pathmanathan, Rhodzariah Bujang dan Mohamad Zabidin Mohd Diah bersambung pada 25 Julai ini.Penduduk TTDI diwakili peguam Gurdial Singh Nijar.


Jakim keluarkan nama pengimport daging berlesen

Jabatan Kemajuan Islam Malaysia (Jakim) akan mengeluarkan senarai pengimport daging yang diberikan lesen untuk memasarkan daging di negara ini, bagi mengurangkan kebimbangan orang ramai berhubung isu halal.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata perbincangan lanjut bersama pihak Bahagian Pengurusan Halal Jakim turut diadakan bagi menyelesaikan isu itu.“Saya juga difahamkan, lesen kebenaran menjual daging turut melibatkan kementerian lain, justeru kami akan mengadakan kerjasama lebih erat dengan kementerian yang terlibat.“Saya akan cakna isu ini dan meninjau sebarang bentuk permasalahan yang ada kaitan dengan logo halal Jakim, sekiranya ada mana-mana kelemahan, kita akan kemas kini,” katanya kepada pemberita di Dewan Negara hari ini.Sebelum ini media melaporkan taktik kartel yang menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.Beliau berkata pihaknya akan terus berkolaborasi dengan pihak-pihak lain yang berkaitan bagi memastikan masyarakat mendapat produk daging import yang 100 peratus halal.Sementara itu, beliau turut memuji tindakan pengeluar makanan proses Ramly Food Prosessing Sdn Bhd (RFPSB) yang mengesahkan tiada pembabitan orang tengah dalam urusan import daging dan bahan mentah daripada syarikat itu.“Saya ucapkan syabas kepada Ramly Burger kerana kenyataan seperti itu akan hilangkan keraguan dan kerisauan orang ramai yang membeli produk syarikat berkenaan.“Mana-mana penjual daging juga digalakkan menghebahkan kenyataan sama bagi memastikan setiap rakyat terutamanya umat Islam mendapat bekalan makanan yang halal dan bersih,” katanya.


Najib keluar cek RM8.4 juta bayar 18 orang, cawangan Umno dan syarikat, kata saksi

Mahkamah Tinggi Kuala Lumpur hari ini diberitahu bahawa Najib Razak telah mengeluarkan 38 cek berjumlah RM8.4 juta daripada akaun peribadinya yang dibayar kepada 18 individu, enam entiti politik dan enam syarikat antara 2011 dan 2012.
Pengurus Kanan Bahagian Pusat Pemprosesan Cek AmBank (M) Berhad Badrul Hisam Mohamad, 48, berkata antara penerima individu cek tersebut ialah bekas menteri tanah dan pembangunan koperasi Kasitah Gaddam dan bekas menteri sumber manusia Richard Riot Jaem, masing-masing berjumlah RM100,000.
Saksi pendakwaan ke-36 itu mengesahkan cek-cek tersebut diberikan kepada enam syarikat keseluruhannya berjumlah RM1,428,250; lima Umno cawangan dan bahagian (RM4,670,000); Barisan Nasional cawangan Tun Razak (RM200,000) dan 18 individu berjumlah RM2,107,600 daripada akaun AmBank peribadi Najib yang berakhir dengan nombor 694.
“Najib mengeluarkan cek yang dibayar kepada Umno Bahagian Pekan berjumlah RM200,000, Pergerakan Wanita Umno Bahagian Pekan (RM170,000), Wanita Umno Selangor (RM1.9 juta), Umno Selangor (RM2 juta), Umno Bahagian Machang (RM400,000) dan Barisan Nasional Bahagian Bandar Tun Razak (RM200,000).
“Antara syarikat yang menerima cek daripada Najib pula ialah Qalif Umar Creative (RM130,000), Semarak Konsortium Satu Sdn Bhd (RM274,750), Gading Emas Management Services (RM50,000), Fanisa Consultancy And Services (RM95,000) dan Two One Holidays Malaysia Sdn Bhd (RM178,000), yang keseluruhannya berjumlah RM1.4 juta,” katanya.
Beliau berkata demikian ketika membacakan pernyataan saksinya pada pemeriksaan utama oleh timbalan pendakwa raya Deepa Nair Thevaharan pada perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang dihadapi bekas perdana menteri itu.
Merujuk kepada salinan imejan cek AmIslamik Bank Berhad Cawangan Jalan Raja Chulan bagi akaun Najib yang berakhir dengan nombor 694, Badrul berkata beliau dapat mengecam tandatangan Najib kerana semasa proses pengesahan cek dibuat, tandatangan tertuduh tertera di dalam sistem pangkalan data tandatangan untuk tujuan perbandingan dan pengesahan.
Sementara itu, semasa pemeriksaan balas oleh peguam Wan Aizuddin Wan Mohammed, saksi itu berkata bagi setiap cek melebihi RM20,000 yang dikeluarkan,  AmBank akan menghubungi pelanggan untuk mengesahkan transaksi tersebut.
“Pihak kami di bahagian pemprosesan cek tidak membuat panggilan tersebut secara peribadi tetapi pegawai di cawangan AmBank akan menentukan sama ada mereka akan menghubungi pelanggan secara terus atau melalui pengurus perhubungan yang mengendalikan akaun pelanggan,” katanya.
Najib berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung esok.


Hampir 43,000 mangsa banjir masih berlindung di PPS tiga negeri

Jumlah mangsa banjir di tiga negeri sedikit menurun dengan 42,909 orang ditempatkan di 234 pusat pemindahan sementara (PPS) setakat 8 pagi ini.
Di Johor, jumlah mangsa banjir di sembilan daerah berkurang daripada 40,129 semalam kepada 39,620 orang susulan penutupan 16 PPS malam tadi.
Jawatankuasa Pengurusan Bencana Negeri (JPBN) berkata keadaan banjir di daerah Segamat semakin surut, bagaimanapun terdapat peningkatan mangsa di daerah Batu Pahat, Muar dan Tangkak.
Daripada sembilan daerah, tiga daerah paling teruk terjejas adalah Batu Pahat melibatkan 22,209 orang, diikuti Muar dengan 5,094 orang dan Segamat 4,036 orang.
Setakat ini, sebanyak 10,862 keluarga ditempatkan di 210 PPS dan angka korban akibat banjir kini lima orang susulan penemuan mayat wanita yang dipercayai hanyut akibat arus deras bersama keretanya di Mersing, malam tadi.
Di Pahang, Sekretariat JPBN melaporkan jumlah mangsa banjir pagi ini kekal pada 2,684 orang daripada 766 keluarga seperti malam tadi.
Sebanyak 2,671 mangsa berada di 18 PPS di Rompin manakala 13 lagi ditempatkan di sebuah PPS di Maran.
Di Melaka, jumlah mangsa banjir di Jasin meningkat sedikit kepada 605 mangsa daripada 161 keluarga berbanding 593 mangsa daripada 160 keluarga pada 8 malam tadi.
Kesemua mangsa ditempatkan di lima PPS iaitu PPS Sekolah Kebangsaan (SK) Batu Gajah; SK Parit Penghulu, SK Seri Mendapat; SK Sungai Rambai dan SK Parit Gantong.


Cabaran hidup golongan buta dalam masyarakat yang tidak memahami

Tidak dapat melihat adalah sesuatu yang sukar ditambah pula dengan masyarakat sekeliling yang tidak menyokong serta kekurangan kemudahan asas seperti bahan bacaan.Kos yang tinggi untuk menghasilkan buku dalam tulisan braille sehingga mencecah 10 kali ganda daripada biasa menyebabkan kanak-kanak buta tidak mempunyai akses lebih luas kepada ilmu berbanding dengan mereka yang celik penglihatannya.Disebabkan itu, Pertubuhan Pembangunan Orang Buta Malaysia (PPOBM) memulakan inisiatif dan berganding bahu dengan penerbit buku tempatan bagi memenuhi permintaan pelajar dan guru buta.“PPOBM akan bekerjasama dengan pihak penerbit buku seperti PTS, Dewan Bahasa dan Pustaka (DBP) dan Ikim untuk diterjemahkan dalam bentuk tulisan braille,” kata Presiden PPOBM Muhammad Huzaifah Ahmad kepada MalaysiaNow.“Bagaimanapun kos yang tinggi kerana menggunakan kertas dan pencetak khas sehingga menyebabkan sebuah buku yang harga asal RM9 boleh mencecah RM120 apabila diterjemahkan kepada tulisan braille.”Semakan tulisan brail oleh penyunting sangat penting semasa pembuatan buku.Katanya, buku yang dihasilkan adalah bertujuan untuk memberikan pendidikan percuma kepada pelajar buta berusia tujuh hingga 12 tahun bagi menggalakkan mereka membaca selain membuka peluang menimba ilmu sama seperti kanak-kanak celik.Huzaifah berkata, buku yang dihasilkan juga akan dihantar kepada sekolah di seluruh Malaysia mengikut permintaan dan kapasiti buku.“Fokus utama adalah kanak-kanak berusia enam dan tujuh tahun kerana itu pertumbuhan mereka sedang membesar, justeru bahan bacaan penting bagi membantu pendidikan dan memberi peluang kepada mereka berasa seronok membaca buku sama seperti kanak-kanak celik,” kata Huzaifah yang juga cacat penglihatan disebabkan penyakit Glaukoma.Menurut Huzaifah, terjemahan buku tulisan braille dimulakan dengan pembelian hak penerbitan bagi mendapatkan kebenaran.Selepas itu, tulisan braille dilakukan secara digital dengan menggunakan komputer sebelum disunting oleh pemantau yang juga buta.“Setelah pemilihan dan suntingan dilakukan, bahan akan dicetak dan seterusnya digam bagi menjadikan buku.”Kurang kemudahan asasMenurut Huzaifah, selain kurang bahan bacaan bagi golongan buta, peralihan teknologi yang lebih moden turut tidak memanfaatkan mereka.Katanya sebagai contoh penggunaan mesin pengeluaran wang automatik (ATM) yang menggunakan skrin sentuh mengehadkan orang buta untuk mengeluarkan wang, melainkan dengan bantuan orang celik.“Inovasi itu baik untuk pembangunan tetapi adakah ia dapat memenuhi keperluan secara menyeluruh tidak mengira sebarang kekurangan.“Jika dahulu ATM menyediakan kekunci dengan tanda braille tetapi sekarang telah berubah kepada skrin sentuh.“Bukan sahaja bagi orang buta, tetapi bagaimana jika individu berkerusi roda ingin menggunakan ATM, adakah fasiliti yang disediakan dapat memberikan kelestarian kepada semua pihak?,” soal Huzaifah.Mohammad Farid Muslim menyunting tulisan brail pada komputer dengan menggunakan keyboard brail.Huzaifah berkata, seringkali kawasan tempat pejalan kaki yang disediakan sebagai laluan khas buat orang buta dijadikan tempat pakir motosikal.Dan apabila dipersoalkan, jawapan yang diterima: “Berapa ramai sahaja orang buta yang nak lalu di sini?”.Setiausaha PPOBM Sakinah Hassan berkata, disebabkan masyarakat tidak peka kepada golongan buta, mereka tidak dapat hidup berdikari dan memerlukan bantuan orang lain dalam kehidupan seharian.“Saya melihat perbuatan ini selalu berlaku dan secara peribadi saya pernah menegur tindakan penunggang motosikal yang berbuat demikian,” katanya kepada MalaysiaNow.“Namun alasannya tetap sama, siapa yang ingin menggunakan laluan atau mana ada orang buta dekat sini.”Sakinah berkata, PPOB turut mendapat aduan daripada ibu bapa yang berdepan dengan kesukaran ketika anak-anak mereka menjalani pendidikan dan pengajaran di rumah (PdPR) ketika sekolah ditutup akibat peningkatan kes Covid-19.Katanya, PdPR menjadi beban kepada ibu bapa untuk menyediakan kemudahan seperti komputer atau telefon pintar.“Pernah ada pasangan buta yang kerjanya sebagai tukang urut bertemu dengan guru di sekolah meminta emel bagi menghantar tugasan.“Pelajar buta perlukan kertas dan bahan rujukan khas untuk membolehkan mereka belajar tetapi disebabkan kekangan ada antaranya dibiarkan begitu sahaja,” kata Sakinah yang bimbang situasi sebegini akan menyebabkan pelajar buta tercicir,” kata Sakinah.Kurang peluang pekerjaanMenurut Huzaifah, selain kekurangan dalam bidang pendidikan, golongan buta turut berdepan kesukaran untuk mendapatkan pekerjaan.“Pada 2017 jumlah individu buta berdaftar di bawah Jabatan Kebajikan Masyarakat (JKM) seramai 45,000 dan dianggarkan 20,000 lingkungan 20-an dan 30-an, jadi berapa ramai antara mereka yang mendapat pekerjaan?“Sedar dengan kekurangan yang kami ada tetapi seharusnya pihak bertanggungjawab memberi peluang kepada orang buta mendapat pekerjaan mengikut kesesuaian,” katanya.Katanya, disebabkan itu ramai yang memilih untuk menjual tisu di kedai-kedai makan.“Kesukaran untuk mendapatkan pekerjaan membuatkan mereka perlu mencari alternatif lain dalam mendapatkan sumber pendapatan.”


Orang ramai boleh ke pasar raya, mengapa tidak pilihan raya, kata menteri Sarawak

Naib Presiden Parti Pesaka Bumiputera Bersatu Sarawak, Abdul Karim Rahman Hamzah berkata bahawa beliau percaya pilihan raya umum boleh diadakan tahun ini, walaupun negara sedang berdepan dengan pandemik Covid-19.“Jika orang ramai boleh pergi ke pasar raya, makan di restoran, dan bersiar-siar dengan mengikut SOP seperti pantau dan periksa suhu, jadi mengapa kita tidak boleh adakan pilihan raya?” katanya pada sidang media di Kuching ketika ditanya sama ada pilihan raya perlu diadakan.Namun, beliau berkata ini hanya dapat dilakukan jika Suruhanjaya Pilihan Raya (SPR) telah memperkenalkan mekanisme pengundian dan SOP yang lebih baik bagi memastikan keselamatan masyarakat.“Semuanya terpulang kepada SPR,” katanya, sambil menambah bahawa garis panduan tersebut harus dirangka secepat mungkin.Katanya, jika ada kebimbangan mengenai kakitangan yang belum diberi vaksin, misalnya, maka hal ini harus dimaklumkan kepada kerajaan.Karim turut menekankan bahawa beliau bukan menggesa pilihan raya yang pra matang, katanya, pilihan raya adalah perlu bagi memastikan mandat rakyat.“Tidak bagus menunda pilihan raya ini,” tambahnya.“Jika ada pembubaran DUN, pemerhatian peribadi saya adalah, peranan kita sebagai anggota DUN sudah tidak lagi sah kerana penggal jawatan itu sudah berakhir.”Karim, yang merupakan menteri pelancongan, kesenian dan kebudayaan Sarawak, berkata bahawa pilihan raya negeri harus diadakan dalam tempoh 60 hari selepas darurat ditamatkan pada 1 Ogos.Bagaimanapun, beliau berkata tidak mungkin pilihan raya negeri akan diadakan pada bulan Ogos.“Saya fikir, ia tidak akan berlaku pada bulan Ogos kerana apabila ada pembubaran, speaker harus beritahu SPR bahawa DUN telah dibubarkan.“Mereka harus bertemu dengan SPR untuk menentukan tarikh pilihan raya,” katanya, sambil menambah bahawa persiapan untuk pilihan raya boleh dilakukan lebih dari sebulan.Beliau juga turut menggesa SPR untuk mengambil langkah proaktif bagi memudahkan pemilih keluar mengundi ketika zaman pandemik.“SPR mesti sudah maklum sama ada mereka mempunyai cukup kakitangan di lapangan untuk melancarkan perjalanan pilihan raya,” katanya.“Sarawak adalah negeri yang besar, jadi mereka harus dapatkan maklum balas dari semua pegawai daerah. Hal ini akan memerlukan sedikit masa untuk diselesaikan, dan ia tidak dapat dilakukan dalam masa sebulan.“Jadi, kemungkinan besar pilihan raya diadakan pada September. Dan malahan jika diadakan pada bulan September, ia tidak mungkin diadakan pada awal September. Ia mesti pada akhir bulan. Itu pandangan peribadi saya.”


Agong gesa ahli politik fokus melawan Covid-19

Di ambang bulan Ramadan, Istana Negara hari ini menasihatkan ahli politik menjadi contoh dan fokus kepada membantu rakyat yang terjejas akibat Covid-19.Dalam sebuah kenyataan yang dikeluarkan Istana Negara, Yang di-Pertuan Agong Sultan Abdullah Sultan Ahmad Shah berkata kerajaan yang teguh merupakan prasyarat utama untuk kestabilan politik negara.“Keutamaan dalam tempoh darurat sehingga 1 Ogos sewajarnya diberikan kepada usaha melawan wabak Covid-19.“Biarlah kehadiran bulan Ramadan yang mulia ini menjadi titik mula penambahbaikan landskap politik yang bersih, beradab dan berintegriti,” kata kenyataan tersebut.Kira-kira dua minggu lalu, Sultan Abdullah turut menyeru semua rakyat untuk berganding bahu menunaikan tanggungjawab melindungi diri dan masyarakat menerusi Program Imunisasi Covid-19 Kebangsaan.Beliau berkata usaha melawan pandemik Covid-19 wajar digalas menerusi kerjasama semua pihak termasuk kerjasama antara kerajaan dan rakyat serta melalui semangat setiakawan yang erat.Dalam kenyataan yang sama hari ini, Sultan Abdullah menasihatkan seluruh rakyat untuk mematuhi SOP Covid-19 ketika menganjurkan program dan majlis di bulan Ramadan.Tahun lalu, Sultan Abdullah memberi peringatan kepada ahli politik untuk menghentikan semua “politicking” yang mengganggu kestabilan pentadbiran negara.Beliau menggesa semua ahli politik untuk bersatu melawan pandemik Covid-19 dan tidak memberikan keutamaan terhadap perbezaan politik antara mereka.


Ahli tak perlu bayar balik kemudahan pendahuluan i-Sinar, kata KWSP

Kumpulan Wang Simpanan Pekerja (KWSP) hari ini menafikan maklumat yang tular menerusi media sosial bahawa “ahli perlu membayar balik kemudahan pendahuluan i-Sinar daripada KWSP”.Sebaliknya menurut KWSP, amaun yang didahulukan daripada Akaun 1 itu akan diganti semula dengan caruman ahli pada masa depan.“Penggantian semula ini akan dilakukan dengan 100 peratus caruman baru akan dimasukkan terlebih dahulu ke Akaun 1. Setelah jumlah amaun yang diakses daripada i-Sinar diganti semula sepenuhnya, kadar pembahagian caruman akan kembali seperti biasa iaitu 70 peratus bagi Akaun 1 dan 30 peratus untuk Akaun 2.“Amaun penggantian semula ini akan hanya diterima daripada caruman ahli pada masa depan dan bukannya secara bayaran tunai daripada ahli yang menggunakan kemudahan i-Sinar,” kata KWSP dalam kenyataan di Kuala Lumpur.KWSP turut mengingatkan mereka yang berkenaan bahawa istilah yang tepat dalam konteks itu ialah “penggantian semula”.“Penggunaan ayat-ayat tidak betul seperti ‘pembayaran balik’, ‘bayar semula’, ‘bayar kemudian’ dan yang seumpama menyebabkan kekeliruan kepada ramai pihak,” kata kenyataan itu.Semalam, KWSP mengumumkan perincian dan kelayakan akses ke Akaun 1 bagi kemudahan i-Sinar yang akan memberi manfaat kepada dua juta ahlinya yang kehilangan pekerjaan, diberi cuti tanpa gaji atau ketiadaan pendapatan melibatkan anggaran dana berjumlah RM14 bilion.


Bakul makanan cermin keprihatinan kerajaan

Mungkin bagi sesetengah orang, apa sangat nilai beras sekampit dan gula sebungkus , bersama biskut dan susu yang harganya hanya memerlukan beberapa keping wang nota Ringgit Malaysia (RM) berwarna merah dan boleh muat diisi dalam bakul bersaiz sederhana besar.Namun bagi rakyat memerlukan, yang terhimpit kehidupan mereka dek kerakusan virus bernama Covid-19, sumbangan makanan sedemikian amat besar ertinya, sekurang-kurangnya dapat mengisi perut ahli keluarga walaupun tempohnya tidaklah lama mana.Program Bantuan Bakul Makanan seperti diumumkan perdana menteri dalam Pakej Perlindungan Rakyat dan Pemulihan Ekonomi (Pemulih) pada 28 Jun lalu, bukan satu-satunya inisiatif dilancarkan kerajaan bagi membantu rakyat yang terjejas akibat Covid-19 dan perintah kawalan pergerakan.Ia sebenarnya bagi memperkasakan Program Bantuan Bakul Makanan yang sudah sedia ada dan sebagai tambahan kepada banyak lagi bantuan yang sudah dilancarkan kerajaan yang menyasarkan semua peringkat masyarakat.Kita percaya usaha kerajaan tidak akan berhenti setakat itu, malah Muhyiddin Yassin sudah berulang kali memberi jaminan beliau sentiasa mendengar aduan serta keluhan rakyat.Beliau juga memberi jaminan program Bantuan Bakul Makanan yang menyaksikan peruntukan RM300 ribu diagihkan kepada setiap ahli Parlimen termasuk wakil rakyat pembangkang, akan diterus dan dipertingkatkan bagi memenuhi keperluan golongan yang terkesan.Melalui agihan peruntukan kepada setiap ahli Parlimen serta melalui Pejabat Daerah dan Tanah selain pejabat pihak berkuasa tempatan bagi kawasan Parlimen yang kematian penyandangnya, pelaksanaan bantuan terbaharu ini dapat dipastikan lebih terangkum dan berkesan dalam menembusi capaian kepada kumpulan sasar di seluruh Malaysia.Memang ada rungutan bahawa RM300,000 yang diperuntukkan itu masih tidak mencukupi, namun dalam konteks negara sedang bergelut dengan pandemik, jumlah itu adalah munasabah namun harus dipastikan bantuan diagih secara adil dan mengutamakan mereka yang benar-benar terdesak dan sangat memerlukan.Percayalah, mereka yang dalam kesempitan pasti bersyukur dan menghargai apa juga bentuk bantuan yang diberikan, biar pun nilainya tidak seberapa asalkan ia dapat meringankan beban mereka, terutama dalam keadaan pandemik ketika ini.Berdasarkan pengalaman peribadi dan lebihan rezeki kurniaan tuhan, situasi sedemikian pernah saya lalui apabila berdepan penerima bantuan yang tidak putus-putus mengucapkan terima kasih dan pantas mengangkat tangan berdoa sambil bersyukur walaupun bantuan yang diberikan tidak besar mana pun nilainya.Dalam aspek program ini, kerajaan sudah menunaikan tanggungjawabnya. Kini terpulang kepada mereka yang dipertanggubjawabkan, sama ada ahli Parlimen, pegawai mereka atau wakli agensi kerajaan berkaitan untuk memastikan bantuan itu sampai kepada mereka yang benar-benar memerlukan.Pastikan agihan dibuat mengikut saluran yang betul supaya tidak ada yang tercicir daripada senarai, manakala bagi rakyat pula, mereka seharusnya jujur. Jika tidak perlu pun bantuan, akui perkara itu supaya tidak menganiayai orang yang lebih memerlukan.Semua pihak perlu memainkan peranan bagi menterjemahkan komitmen kerajaan untuk membantu orang ramai meneruskan kelangsungan hidup dalam krisis yang kita masih tidak tahu bila akan sampai penghujungnya, sekali gus memastikan kejayaan Pelan Pemulihan Negara (PPN).Sedarlah, ini bukan masa yang sesuai untuk berpolitik, sebaliknya untuk seluruh rakyat Malaysia saling menjaga satu sama lain tanpa mengira agama, bangsa dan apa ideologi siasah yang disokong.Sedarlah, sekarang adalah masa meringankan keperitan dan derita yang sudah lebih setahun ditanggung rakyat.Hafiz Shukri adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Gajet, capaian internet sudah jadi keperluan asas pendidikan, kata ibu bapa

Alat memudah cara pendidikan seperti capaian internet dan gajet, sudah menjadi keperluan asas dalam proses Pengajaran Dan Pembelajaran di Rumah (PdPR), dalam situasi negara masih berdepan ancaman pandemik Covid-19.Bagaimanapun capaian internet yang kurang memuaskan dan harga gajet komunikasi seperti telefon pintar dan tab yang agak mahal, terutama kepada golongan kurang berkemampuan merupakan cabaran terbesar kepada ibu bapa, khususnya di Sabah bagi memastikan PdPR berjalan lancar.Seorang jururawat Norliani Mahadi, 43, berkata, capaian internet dan gajet merupakan dua faktor yang saling bergantung antara satu sama lain, dalam memastikan sesi PdPR sempurna, justeru sesi PdPR pelajar akan terganggu sekiranya salah satu faktor itu tidak disediakan dengan sempurna.Beliau yang mempunyai seorang anak berusia 10 tahun dan sedang mengikuti PdPR itu berkata, sudah menjadi pengetahuan umum bahawa capaian internet di Sabah belum mencapai tahap memuaskan, terutama di kawasan pedalaman selain pakej internet masih pada tahap kurang mampu milik, terutama untuk golongan B40.“Beli gajet mahal atau canggih macam mana pun, jika capaian internet bermasalah tidak guna kerana tidak boleh buat PdPR, internet baik tetapi harga gajet terlampau mahal orang tidak mampu beli, sama juga. Semua faktor ini perlu ambil perhatian secara bersama,” katanya kepada Bernama di Kota Kinabalu.Seorang lagi jururawat Amrata Kumbayat, 46, berkata, empat anaknya berusia lapan hingga 19 tahun memiliki telefon pintar, bagi membolehkan mereka mengikut sesi PdPR, namun berpendapat keberkesanan PdPR, tidak akan sebaik pembelajaran secara bersemuka.“Tetapi pada masa sekarang dengan Covid-19 menular, kita tiada pilihan selain laksanakan PdPR, maka kemudahan itu perlu disediakan dan perlu dipastikan mampu milik untuk semua golongan, kerana kita mahu berikan pendidikan untuk semua orang,” katanya.Beliau berkata selain cabaran menyediakan kemudahan itu, ibu bapa terutamanya yang bertugas di barisan hadapan seperti dirinya, perlu membahagikan masa bagi membantu proses PdPR anak-anak dan memastikan internet dan gajet itu, digunakan sebaiknya untuk pembelajaran.Amir Ariq Danie Amir Hasan, 16, seorang pelajar tingkatan empat pula berkata, beliau menghadapi cabaran dalam PdPR apabila baharu berpindah sekolah mengikut keluarganya dari Lahad Datu ke Kota Kinabalu tahun ini.“Jika kita hendak belajar dengan baik, kita kena kenal guru dan rakan-rakan, tetapi PdPR ini kita kenal melalui dalam talian sahaja, tidak sama dengan bertemu bersemuka. Diharap nanti saya dapat jumpa semua selepas Covid-19 reda nanti,” katanya.Beliau berkata selain cabaran menyediakan kemudahan itu, ibu bapa terutamanya yang bertugas di barisan hadapan seperti dirinya, perlu membahagikan masa bagi membantu proses PdPR anak-anak dan memastikan internet dan gajet itu, digunakan sebaiknya untuk pembelajaran.Sementara itu, seorang penyelia kedai alat telekomunikasi Geeryleon Alimus, 23, berkata beliau serta petugas kedai, pada masa ini sibuk memudah cara ibu bapa membuat pembelian telefon bimbit dan pakej internet yang sesuai serta mampu milik, mengikut bajet masing-masing.“Ramai ibu bapa yang beli telefon untuk anak-anak mereka pada harga sekitar RM400, kita jual sesuai untuk anak mereka mengikuti PdPR, jika ada bajet lebih kita cadangkan yang ada banyak lagi fungsi dan kuota internet lebih besar,” katanya.Jurujual kedai komputer di sini Edmund Johnson, 39, mengakui jualan bagi alat tab di premis itu, meningkat sehingga 75 peratus sejak PdPR dilaksanakan dan kebanyakan pembeli tab di premisnya adalah dalam kalangan ibu bapa.Katanya kedai itu juga menyediakan komputer, komputer riba dan tab terpakai yang dibaik pulih, untuk dijual kepada ibu bapa kurang berkemampuan dengan harga jauh lebih murah daripada yang baru.“Memang ramai ibu bapa yang membeli mengikut bajet masing-masing, yang penting ada webcam, WiFi atau ada untuk kegunaan lain, kami akan cadangkan barangan mana yang sesuai dan kita bantu mereka sebaik-baiknya,” katanya.


Kes pertama Covid-19 varian UK dikesan di Malaysia

Satu kes Covid-19 varian UK B.1.1.7 atau 202012/01 mutasi protein Spike telah dikesan di Malaysia hari ini melibatkan seorang pengembara yang mempunyai sejarah perjalanan ke United Kingdom pada bulan lepas.Ketua Pengarah Kesihatan Dr Noor Hisham Abdullah dalam catatan di akaun laman sosial Facebook beliau berkata pengembara tersebut didapati positif Covid-19 pada 28 Disember lepas dan telah diasingkan untuk rawatan lanjut.“Sejak Oktober 2020, Kementerian Kesihatan Malaysia (KKM) telah melakukan pemantauan terhadap kesemua pengembara dari negara-negara yang telah melaporkan kes mutasi varian UK B.1.1.7 ini termasuk dari United Kingdom, Belanda, Singapura, Turki, Filipina dan India,” katanya.Noor Hisham berkata setakat hari ini tiada penularan dalam negara telah dikesan berkaitan virus mutasi UK B.1.1.7 tersebut.Sebanyak 968 sampel telah diuji sejak Oktober 2020 dan telah melakukan penjujukan genom bagi mengesan jenis mutasi UK B.1.1.7 ini kepada 24 sampel, katanya.Beliau berkata KKM melalui Institut Penyelidikan Perubatan (IMR) dan Pusat Kesiapsiagaan dan Tindakan Cepat Krisis (CPRC) Kebangsaan akan sentiasa memantau perkembangan mutasi UK B.1.1.7 ini dan akan memaklumkan dari semasa ke semasa.Katanya walaupun mutasi UK B.1.1.7 ini tidak menyebabkan gejala yang teruk namun ia boleh menular dengan mudah dan cepat.Beliau berkata orang ramai dinasihati agar sentiasa mengamalkan kebersihan kendiri dengan kerap membasuh tangan, memakai pelitup muka terutamanya di tempat awam dan menjaga penjarakan fizikal setiap masa.


Tentera Ukraine tingkatkan serangan di wilayah Zaporizhzhia

Tentera Ukraine meningkatkan serangan mereka di wilayah Zaporizhzhia, namun dipatahkan oleh tentera Rusia, kata ahli majlis utama pentadbiran wilayah Zaporizhzhia Vladimir Rogov, lapor Sputnik.
Pada Rabu, pergerakan tentera di daerah Polohivskyi di wilayah Zaporizhzhia juga digagalkan dan terpaksa kembali ke kedudukan asal.
Rusia menganggap wilayah Zaporizhzhia sebagai sebahagian daripada wilayahnya sejak 30 September 2022, apabila Presiden Vladimir Putin dan ketua wilayah itu menandatangani perjanjian penyatuan dengan Rusia susulan referendum yang disokong majoriti besar penduduk tempatan.
Kira-kira 70 peratus wilayah itu kini dikuasai oleh Rusia namun tentera Ukraine masih menguasai ibu negeri dan bandar terbesar di wilayah itu, Zaporizhzhia.


Mahkamah diberitahu Najib terima RM2.973 bilion daripada 1MDB

Mahkamah Tinggi di Kuala Lumpur diberitahu bekas perdana menteri Najib Razak menerima sejumlah wang yang besar RM2.973 bilion daripada 1Malaysia Development Berhad (1MDB) dalam akaunnya tanpa sebarang justifikasi komersial atau perniagaan.Timbalan Pendakwa Raya Muhammad Saifuddin Hashim Musaimi dalam hujahnya berkata perkara itu didedahkan oleh pegawai penyiasat pengubahan wang haram Supt Foo Wei Min bahawa perpindahan wang dari 1MDB ke Akaun Ambank Najib bernombor 9694 dilakukan dalam tiga peringkat dan ACP D Rajagopal mengenal pasti peringkat pertama dan kedua.“Jejak wang terperinci yang dijalankan ke atas akaun Najib mendapati pergerakan wang dari Good Star melibatkan AS$120 juta (RM369,029,514) dalam lima transaksi antara 2011 dan 2012, peringkat (kedua) Aabar sebanyak AS$170 juta  (RM523,389,779.96)  melalui enam transaksi antara  2011 dan 2012  dan peringkat (ketiga) Tanore melibatkan AS$681 juta (RM2,081,476,926) dipindahkan melalui dua transaksi pada 2013.“Menerapkan kaedah penilaian kewangan ‘masuk dahulu, keluar dahulu’ pada akaun Ambank Najib. Jejak wang itu menunjukkan sejumlah RM2,973,896,219.96 yang diterima Najib dalam akaun 9694, dikembalikan ke akaun Tanore sebanyak RM2,034,350,000.Wang baki RM939,546,219.96 dalam akaun 9694 Najib dipindahkan untuk dibelanjakan oleh bekas PM dalam empat kategori yang besar,” katanya pada pendengaran permohonan pendakwaan bagi pelucuthakan RM114,164,393.44 dan barangan kemas yang dirampas dari premis milik Obyu Holdings Sdn Bhd yang didengar di hadapan Hakim Muhammad Jamil Hussin.Pihak pendakwaan memfailkan permohonan pelucuthakan terhadap Obyu Holdings untuk melucutkan barangan tersebut termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.Wang dan barang kemas itu dirampas oleh pihak berkuasa kerana didakwa mempunyai kaitan dengan skandal dana 1MDB.Najib dan Umno adalah pihak ketiga dalam permohonan itu.Saifuddin berkata dalam kes Umno, tuntutan mereka mengenai wang tunai yang dirampas adalah derma politik, jelas tidak masuk akal kerana bagi seseorang yang telah menafikan mempunyai pengetahuan atau kaitan dengan wang itu, kini mengemukakan tuntutan sebagai pemilik sebenar.“Tuntutan yang dikemukakan oleh Najib dan Umno bahawa wang tunai yang dirampas adalah sumbangan politik merupakan alasan yang lemah berbanding bukti yang menunjukkan sebaliknya. Tidak ada apa pun yang dapat dilakukan untuk menutup kesalahan daripada wang tunai yang dirampas,” katanya.Peguam Muhammad Shafee Abdullah mewakili Najib manakala peguam Hariharan Tara Singh mewakili Umno.Mahkamah menangguhkan kes itu pada 11 dan 15 Mac untuk mendengar penghujahan Shafee dan Hariharan.


Sosma boleh disalahgunakan, Kit Siang ingatkan kerajaan Anwar

Bekas pengerusi DAP Lim Kit Siang hari ini menjadi pemimpin terbaru menolak keputusan kerajaan yang tidak mahu mengkaji semula Akta Kesalahan Keselamatan (Langkah-Langkah Khas) 2012 (Sosma), menggesa Perdana Menteri Anwar Ibrahim supaya memberi keutamaan mengenai reformasi undang-undang bagi menghapuskan penyalahgunaan undang-undang kontroversi tersebut.
Dalam sebuah kenyataan, Lim membangkitkan perkara itu susulan kenyataan Menteri Dalam Negeri Saifuddin Nasution Ismail yang sebelum dilihat membela undang-undang tersebut, mengatakan salah guna Sosma adalah alasan mengapa ahli Parlimen Pakatan Harapan (PH) mengundi untuk menentang lanjutan Subseksyen 4(5) Sosma pada Julai lalu.
Lim menyenaraikan beberapa kes berkait Sosma yang digunakan terhadap ahli politik termasuk penahanan bekas pengerusi Bersih Maria Chin Abdullah dan pemimpin Pejuang Khairuddin Abu Hassan, mengatakan pembaharuan undang-undang perlu diutamakan bagi memastikan penyalahgunaannya “tidak berulang lagi”.
Beliau turut mengingatkan kerajaan bahawa bekas menteri dalam negeri Hamzah Zainudin turut bersetuju dengan ahli Parlimen kerajaan dan pembangkang bahawa wujud peruntukan dan klausa yang tidak adil di dalam akta tersebut.
“Kerajaan Anwar perlu menyelesaikan sesi libat urus mengenai penghapusan peruntukan zalim dalam Sosma yang dimulakan oleh pentadbiran Ismail Sabri Yaakob ini dan bentangkan pindaan-pindaan yang perlu ke Parlimen dalam sidang bulan Februari untuk mengelakkan dari berulangnya salah guna Sosma yang pernah berlaku sebelum ini.”
Pertikaian berhubung Sosma timbul selepas kenyataan Saifuddin pada 13 Disember lalu yang mengatakan pihaknya tidak berhasrat untuk mengkaji semula undang-undang itu.
Walaupun digesa mempertimbangkan semula pendirian itu oleh pemimpin PH dari DAP, Gobind Singh Deo, namun Saifuddin tetap bertegas dengan pendiriannya.
Beliau berkata Sosma membenarkan proses mahkamah berlaku, selain membandingkannya dengan Akta Keselamatan Dalam Negeri (ISA), mengatakan di bawah Sosma, tempoh tahanan "hanya 28 hari".
Beliau juga berkata bahawa tangkapan di bawah Sosma hanya dilakukan selepas proses "risikan dan bukti yang boleh dipercayai".
Bagaimanapun, beliau kemudiannya mengakui bahawa terdapat beberapa bahagian dan klausa dalam Sosma yang perlu dipinda dan dikaji oleh kementerian dalam negeri.
"Dalam Sosma ini, memang ada beberapa seksyen dan fasal-fasal tertentu yang tidak boleh kekal selama-lamanya dan perlu diberi pertimbangan sewajarnya dari masa ke masa.
“Tetapi ketika ini, saya kata tidak, sebab saya baru dua minggu di sini (KDN),” katanya kepada pemberita pada 15 Disember.
Pendirian itu menimbulkan kemarahan aktivis hak asasi manusia selain turut mengundang kritikan daripada penyokong kerajaan, yang mengingatkan PH supaya konsisten.
"Apabila berdepan dengan perundangan yang bersifat menindas, perbincangan mesti diadakan dan pandangan-pandangan yang berbeza perlu dipertimbangkan dan bergerak ke hadapan selaras dengan desakan kita untuk melakukan pembaharuan," kata Gobind yang merupakan ahli Parlimen Damansara.


Kajian ilmiah palsu, lemah metodologi ganggu usaha tangani pandemik Covid-19

Kajian ilmiah dengan metodologi yang lemah serta penemuan yang tidak tepat telah memburukkan lagi keadaan krisis Covid-19 sehingga menurunkan kadar vaksinasi dan membahayakan nyawa.Minat orang ramai mengenai pandemik dan perbahasan mengenai cara mengatasinya di Amerika Syarikat telah menyebabkan penularan kertas kajian palsu dan tidak tepat, termasuk hasil kerja daripada mereka yang menentang vaksinasi.Walaupun apa yang mereka dakwa sebagai kajian tersebut ditarik balik selepas didedahkan tidak memiliki kredibiliti, ia bagaimanapun sudah terlambat.“Setelah sesebuah makalah kajian diterbitkan, kerosakan yang berpunca daripadanya tidak dapat ditarik semula,” kata Emerson Brooking, seorang felo kanan di Makmal Penyelidikan Forensik Digital Atlantik, sebuah badan yang menumpukan kajian untuk mengenal pasti dan mendedahkan maklumat palsu dan salah.Kertas kajian yang lemah metodologi “menjadi bahan untuk sebaran bagi golongan yang skeptik dan mereka yang percaya teori konspirasi Covid-19.“Kajian-kajian demikian menjadi subjek perbincangan dalam talian. Penemuan mereka itu didapati melalui artikel-artikel laman sesawang yang tidak masuk akal dan menyesatkan,” kata Brooking kepada AFP.Maklumat yang tidak tepat mengenai vaksin sangat berbahaya ketika kadar vaksinasi di AS semakin menurun sehingga pihak berkuasa kesihatan berkata hampir semua kematian Covid-19 baru-baru ini berlaku dalam kalangan mereka yang belum mendapat vaksin.


Kes baru Covid-19 menurun ke paras 8,000

Malaysia merekodkan kes baru sebanyak 8,075 menjadikan kes keseluruhan Covid-19 meningkat sebanyak 2,285,640 kes.Sarawak kekal mencatat kes harian tertinggi sebanyak 1,189 hari ini disusuli Kelantan yang mencatat 1,020 kes jangkitan.Sabah mencatatkan kes harian sebanyak 677, Kedah (628), Pulau Pinang (853), Perak (548), Kuala Lumpur (151), Pahang (522), Melaka (219), Negeri Sembilan (108), Terengganu (636), Selangor (686) dan Johor (781).Putrajaya (19), dan Perlis (36) sahaja negeri yang mencatat kes dua digit hari ini.Sementara Labuan (2) mencatatkan kes satu digit hari ini.Negara juga mencatat sebanyak 15,456 kes sembuh menjadikan jumlah keseluruhan kes sembuh meningkat kepada 2,116,021.Dalam pada itu, kes yang memerlukan rawatan di unit rawatan rapi (ICU) adalah sebanyak 867 kes di mana 807 daripadanya disahkan Covid-19 sementara 60 kes lagi kes disyaki dan masih dalam siasatan.Sementara itu pesakit yang memerlukan bantuan pernafasan adalah sebanyak 461 kes di mana 342 adalah kes Covid-19 dan 119 lagi adalah kes disyaki dalam masih dalam siasatan.Dari 8,075 kes harian yang dilaporkan pada hari ini, 160 kes (2%) adalah daripada Kategori Tiga, Empat, dan Lima, dan 7,915 kes (98%) lagi adalah terdiri daripada Kategori Satu dan Dua.


Bagaimana Malaysia harus respons dengan kemunculan semula Taliban?

Seorang sarjana Afghanistan yang berpangkalan di Malaysia menasihatkan Putrajaya untuk mengambil sikap optimis dan berhati-hati ketika pelbagai isyarat tersebar mengenai Taliban yang kembali berkuasa di Kabul, kira-kira 20 tahun kumpulan ultra-puritan agama itu digulingkan selepas serangan 9/11.“Malaysia akan berminat dalam hubungan perdagangan namun perkembangan-perkembangan politik akan memakan masa. Bagaimanapun, petanda awal menunjukkan ada minat untuk mengiktiraf mereka akan memberi kesan besar kepada Taliban,” kata Hashim Kamali, yang mengetuai Institut Pengajian Islam Lanjutan Antarabangsa (IAIS) di Kuala Lumpur, kepada MalaysiaNow.Beliau dihubungi untuk memberikan respons terhadap pandangan yang mengatakan rejim baru yang kembali berkuasa ini adalah Taliban 2.0, selepas beberapa kenyataan pemimpin tertinggi kumpulan itu menunjukkan beberapa pentafsiran kontoversi yang menjadi sifat pemerintahan rejim itu pada 1990-an kini tidak lagi menjadi pegangan mereka.Pada kemuncak pemerintahannya, Taliban menjalankan sekatan berat terhadap wanita termasuk melarang daripada mendapat akses pendidikan formal.Pada 2001, beberapa bulan sebelum rejim itu digulingkan pasukan Amerika Syarikat yang mendakwa Taliban melindungi pemimpin Al-Qaeda, Osama Ben Laden, mereka mendapat kecaman antarabangsa kerana memusnahkan patung dan lokasi bersejarah agama Buddha di Bamiyan.Patung yang didirikan pada abad ke-6 di Afghanistan Tengah itu dirobohkan dengan alasan mengekalkan monumen itu adalah satu bentuk penyembahan berhala dan tidak Islamik.Pembentukan Taliban terhasil selepas pendudukan Soviet di Afghanistan, kumpulan itu terdiri daripada beberapa pelajar (talib) yang menjalani pendidikan di sekolah agama tradisional dan pelopor-pelopor sekolah ini pernah terlibat dalam perjuangan bersenjata selama 10 tahun menentang tentera Soviet.Walaupun terdapat kenyataan yang menunjukkan pemimpin Taliban ketika ini mungkin lebih “lemah lembut” dan sederhana, namun tafsiran syariah mereka masih diragukan.Kamali, yang merupakan sebahagian daripada Suruhanjaya Kajian Perlembagaan Afghanistan pada 2003 dan seorang perunding yang dilantik Pertubuhan Bangsa-Bangsa Bersatu mengenai pembaharuan Perlembagaan di negara itu, mengatakan walaupun dunia mungkin dapat melihat ada perbezaan dari segi pendekatan dan pentadbiran, namun ideologi asas kumpulan itu terutama mengenai Islam dan syariah masih kekal sama.Beliau berkata beberapa kenyataan daripada pemimpin atasan kumpulan itu hanya menunjukkan ia sedang mendapatkan keabsahan antarabangsa terhadap pemerintahannya.“Ada beberapa petanda bahawa Taliban akan melaksanakan pentadbiran awam dan bukan pentadbiran mullah,” tambahnya, sambil memetik jaminan kumpulan itu semua pegawai kerajaan akan dikekalkan selain tawaran pengampunan kepada seluruh penduduk.Kamali berkata, walaupun keadaan normal dan kestabilan yang ditunjukkan Taliban itu mungkin disambut baik warga Afghanistan, namun masih ramai yang bimbang mengenai kekejaman yang pernah dilakukan Taliban pada masa lalu, terutama “beberapa siri pembunuhan yang dilakukan mereka dalam beberapa tahun atau bulan yang lalu”, tambahnya.Herizal Hazri, yang mengetuai Institute of Strategic and International Studies (ISIS) turut bersetuju, mengatakan Taliban memerlukan pengiktirafan antarabangsa untuk terus berkuasa.“Mereka juga harus menyedari bahawa mereka harus bergabung dengan ekonomi dunia jika mereka ingin memajukan negara dan mempertahankan imej bahawa mereka boleh meningkatkan taraf hidup rakyat Afghanistan,” katanya kepada MalaysiaNow.Sementara itu, Kamali tidak bersetuju kebangkitan Taliban akan mempengaruhi gerakan Islam di Malaysia, walaupun wujud beberapa suara yang dilihat bersimpati dengan kumpulan tersebut.“Taliban tidak memiliki hubungan erat dengan kumpulan Islamis di Malaysia. Malaysia cukup aman dengan kerajaan yang kuat dan akan waspada terhadap perkembangan sedemikian,” kata Kamali yang merupakan pakar perundangan Islam dan menulis hampir 50 buku.Bagi Herizal, pandemik Covid-19 akan mengurangkan masalah yang ditimbulkan kumpulan ekstremis, namun mengatakan kemungkinan ideologi radikal akan mendapat tempat di negara ini tidak boleh diabaikan.Katanya, Malaysia tidak harus tergesa-gesa untuk mengiktiraf pentadbiran Taliban sehingga semua rundingan yang melibatkan kumpulan itu berakhir.


Buka Parlimen: Mahu bincang nasib rakyat  atau kecam kerajaan?

Hari ini Mesyuarat Khas Dewan Rakyat sudah masuk hari ketiga dengan suasana masih tidak banyak berubah sebagaimana hari pertama sidang berjalan. Beberapa jam pertama perbahasan pada hari pertama dibazirkan dengan gelagat ahli-ahli Parlimen pembangkang yang tidak habis-habis menjerit dan memekik meminta laluan, mencelah dan bertanyakan Aturan Mesyuarat sebelum Perdana Menteri Muhyiddin Yassin berucap. Keadaan yang sama juga berlaku ketika Menteri Kewangan Tengku Zafrul membuat penggulungan.Keadaan ini sangat bertentangan dengan apa yang diucapkan oleh ahli-ahli Parlimen pembangkang ketika mendesak Sidang Dewan Rakyat dibuka walaupun masih dalam darurat. Kononnya Parlimen perlu bersidang demi rakyat. Dewan Rakyat perlu dibuka bagi membolehkan hal-hal berkaitan Covid-19, vaksinasi, bantuan untuk rakyat dibahas bagi membantu rakyat seterusnya membantu menangani pandemik ini, menyelesaikan krisis kesihatan awam dan ekonomi negara.Bagaimanapun apabila mesyuarat khas ini diadakan, perkara-perkara itu tidak berlaku. Rupanya kata-kata yang muluk-muluk itu hanya gebang kosong dan temberang sahaja. Mereka hanya mahu bersidang semata-mata mahu melepaskan geram dan kemarahan kepada kerajaan. Itu sahaja sebenarnya, jauh sekali tentang nasib hidup mati rakyat.Jadi tidak harianlah hampir semua wakil rakyat pembangkang yang bangun berucap menyerang semua inisiatif yang kerajaan laksanakan bagi menangani pandemik Covid-19 dan membantu kehidupan rakyat yang terjejas. Dalam ucapan mereka tidak ada satupun kebaikan yang telah kerajaan lakukan!Ucapan perdana menteri tentang Pelan Pemulihan Negara bukan sahaja tidak diberi perhatian malah diganggu dari awal hingga ke akhir. Malah sampai ke satu tahap sudah seperti biadab apabila sesi bertafakur dan membaca surah al-Fatihah bagi mengingati mangsa-mangsa Covid-19 yang terkorban disambut dengan jerit-pekik seperti sekumpulan manusia yang sedang dirasuk!Kalau betul mahu menjadikan sesi ini untuk rakyat kenapa tidak dengar dengan teliti segala intipati ucapan terlebih dahulu. Kemudian berilah komen atau kritikan atau pandangan. Bukannya pada setiap masa mencuba mahu mencelah beramai-ramai, sehingga keadaan menjadi hingar-bingar.Tindakan ahli-ahli Parlimen pembangkang yang berusaha gigih mengganggu setiap kali menteri-menteri terlibat memberi ucapan dan penjelasan jelas menunjukkan mereka bukanlah berminat sangat mahu membela nasib rakyat pada zaman pandemik ini sebaliknya sekadar mahu menenggelamkan segala inisiatif yang telah kerajaan perkenalkan bagi membantu rakyat.Malah pada satu ketika barangkali setelah tidak ada apa lagi modal untuk mengganggu perjalanan mesyuarat, ahli-ahli Parlimen Pakatan Harapan (PH) sudah berlagak seperti pakar kesihatan. Mereka mendesak kerajaan agar menerima, mengiktiraf dan meluluskan penggunaan dadah antiparasit, Ivermectin untuk merawat pesakit Covid-19.Sedangkan tidak ada seorang pun daripada mereka ini berkelulusan dalam bidang perubatan. Waima rakan mereka, bekas menteri kesihatan Dzulkefly  Ahmad pun tidak berani mengesyorkan penggunaan ubat tersebut.Tindakan tujuh ahli Parlimen PH mendesak Menteri Kesihatan Dr. Adham Baba supaya meluluskan penggunan Ivermectin menyebabkan netizen dan pengamal perubatan  meradang dan mengecam teruk mereka.Mereka melahirkan rasa terkejut dan bimbang dengan sikap wakil rakyat PH yang menyokong secara semberono pengguna ubat tersebut tanpa menunggu kajian dan data rasmi. Para pengamal perubatan turut kesal kerana Dzulkefly yang juga Pengerusi Pasukan Petugas Covid-19 Pakatan Harapan tidak menghalang rakan-rakannya yang bukan pengamal dan pakar perubatan daripada berbincang perkara tersebut.Seperkara lagi agak melucukan, buat pertama kali juga dalam sejarah mesyuarat Dewan Rakyat, nama Yang di-Pertuan Agong  disebut berpuluh-puluh kali oleh wakil-wakil rakyat PH terutama DAP dengan seruan jangan derhaka ketika berbahas isu Proklamasi Darurat.Nama Seri Paduka diseret sewenang-wenangnya demi kepentingan politik mereka . Sedangkan semua orang tahu apa sikap DAP terhadap institusi raja, raja-raja Melayu dan agama Islam selama ini!Mesyuarat Khas Dewan Rakyat ini hanya berbaki beberapa hari sahaja lagi. Sikap dan perangai mereka masih tetap sama dan tidak pernah berubah ketika lama menjadi pembangkang, kemudian menjadi kerajaan 22 bulan dan kembali menjadi pembangkang. Rakyat yang menonton warna sebenar mereka sepanjang sidang tidak akan terpedaya lagi selepas ini!Saladin Hasan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Taman tema, FEC tawar tiket, baucar bernilai RM640,000 bagi penerima lengkap vaksin

Persatuan Taman Tema dan Pusat Hiburan Keluarga Malaysia (Matfa) akan memberikan tiket diskaun dan baucar istimewa bernilai RM640,000 kepada mereka yang telah mendapat vaksin pada 31 Ogos sempena Hari Merdeka sebagai mendukung keputusan kerajaan yang mengumumkan mereka yang sudah menerima vaksin lengkap akan diberikan sedikit keanjalan dari sudut SOP Covid-19.Presiden Matfa Richard CK Koh berkata tiket dan baucar itu boleh digunakan di 130 taman tema dan 350 pusat hiburan keluarga (FEC) di seluruh negara.Dalam sebuah kenyataan, beliau menjamin kesemua taman tema dan FEC ini mempunyai rekod keselamatan yang sangat tinggi dan sudah lama melaksanakan sistem kawalan pintu masuk yang efektif.“Kami juga akan menggunakan sepenuhnya aplikasi MySejahtera dan hanya membenarkan mereka yang mempunyai risiko rendah dan pelanggan yang sudah menerima vaksin lengkap dibenarkan masuk ke dalam premis,” katanya.“Dengan persekitaran yang terkawal dengan risiko dan kapasiti yang dapat dikendalikan di kemudahan ahli-ahli Matfa berbanding dengan kebanyakan kawasan yang sesak serta tidak mempunyai sistem kawalan berpagar, kami yakin bahawa mereka akan mempunyai mobiliti dan fleksibiliti yang diperlukan dengan keyakinan keselamatan.”Koh menambah Matfa dan pemain industri pelancongan sedang bekerjasama dengan kementerian pelancongan untuk membantu menyegerakan vaksinasi terhadap pekerja-pekerja mereka.“Kami menyeru semua rakyat Malaysia untuk menyokong dan mendapatkan vaksinasi Covid-19 bagi membolehkan kita semua menikmati keistimewaan dan pelbagai tawaran menarik yang diberikan Matfa,” katanya.


Mahkamah isytihar Rosliza Ibrahim sebagai bukan Islam

Seorang wanita yang dilahirkan luar nikah, berbapakan seorang Muslim dan ibu penganut agama Buddha, berjaya dalam rayuannya di Mahkamah Persekutuan untuk diisytiharkan sebagai bukan Islam.Ketua Hakim Negara Tengku Maimun Tuan Mat yang mengetuai panel sembilan hakim dalam penghakimaan dengan keputusan majoriti 7-2 itu membenarkan rayuan Rosliza Ibrahim serta permohonannya.Beliau memutuskan bahawa Rosliza bukan orang yang menganut agama Islam kerana tidak ada bukti bahawa beliau adalah seorang Islam dengan kepercayaan yang sebenar.Tengku Maimun berkata Rosliza dan ibunya tidak pernah menjadi seorang Muslim.Presiden Mahkamah Rayuan Rohana Yusuf dan Hakim Mahkamah Persekutuan Nallini Pathmanathan, Abdul Rahman Sebli, Zabariah Mohd Yusof, Mary Lim Thiam Suan dan Rhodzariah Bujang bersetuju dengan Tengku Maimun.Hakim Besar Malaya Azahar Mohamed dan Hakim Mahkamah Persekutuan Hasnah Mohammed Hashim setuju dengan Tengku Maimun berhubung dua persoalan undang-undang itu namun berpendapat tidak boleh membuat sebarang perintah berhubung pengisytiharan yang diminta Rosliza kerana tidak mempunyai pandangan jawatankuasa fatwa.Rosliza, 38, memfailkan saman pemula pada 2015 untuk mendapatkan satu pengisytiharan bahawa beliau telah dilahirkan sebelum bapanya, yang beragama Islam dan mendiang ibunya, penganut Buddha, berkahwin.Pada 22 Jun 2017, Mahkamah Tinggi Shah Alam menolak saman pemula itu atas alasan bukti yang dikemukakan pemohon hanya menunjukkan bahawa tiada pendaftaran perkahwinan dibuat dan perkara itu tidak membuktikan bahawa perkahwinan itu tidak berlaku.Wanita itu kemudiannya merayu namun gagal setelah rayuannya ditolak Mahkamah Rayuan pada 25 April 2018.Pada 20 Januari tahun lepas, Mahkamah Persekutuan membenarkan permohonan Rosliza untuk mendapatkan kebenaran untuk merayu terhadap dua isu perundangan yang perlu diputuskan mahkamah.


Najib tak sedia beri keterangan dalam perbicaraan Shahrir Samad

Bekas perdana menteri Najib Razak memberitahu Mahkamah Tinggi bahawa beliau tidak bersedia untuk memberikan keterangan pada perbicaraan kes Shahrir Samad hari ini tanpa kehadiran peguamnya.
Najib, 69, yang merupakan saksi pendakwaan ke-23 berkata beliau tidak bersedia memberikan keterangan secara lisan tanpa kehadiran peguamnya, Muhammad Shafee Abdullah yang bertindak sebagai peguam pemerhati.
“Saya mohon keterangan saya diberikan pada 5 Januari depan dan pada masa itu peguam saya (Shafee) ada kerana adalah penting untuk peguam saya ada bersama saya. Dia (Shafee) berada di luar bukan di Kuala Lumpur, jadi dia tidak dapat hadir hari ini,” kata Najib yang hadir memakai sut berwarna biru.
Najib berkata demikian pada perbicaraan kes bekas ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada beliau (Najib) melalui sekeping cek AmIslamic Bank Berhad bertarikh 27 Nov 2013 kepada Lembaga Hasil Dalam Negeri (LHDN).
Timbalan pendakwa raya Rasyidah Murni Azmi memohon pertimbangan daripada mahkamah kerana Najib tidak dapat memberikan keterangan tanpa kehadiran peguamnya.
Peguam Firoz Hussein Ahmad Jamaluddin yang mewakili Shahrir tidak membantah perkara itu.
Hakim Muhammad Jamil Hussin kemudian memerintahkan Najib hadir ke mahkamah untuk memberikan keterangannya pada 5 Januari depan.
Perbicaraan kemudian bersambung dengan saksi pendakwaan ke-22, Penolong Penguasa Suruhanjaya Pencegahan Rasuah Malaysia Nurzahidah Yacop disoal balas pihak pembelaan.
Shahrir, 73, didakwa membabitkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967.
Bekas pengerusi Felda itu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001.
Seksyen itu memperuntukkan hukuman maksimum penjara lima tahun atau denda RM5 juta atau kedua-duanya, jika sabit kesalahan.


Peringatan bagi setiap Jumaat terakhir Ramadan

Pada tahun ini Hari Al-Quds jatuh pada Jumaat lepas. Ini kerana ia sebagai Jumaat terakhir bulan Ramadan bagi tahun ini dengan perkiraan Hari Raya Aidilfitri di banyak tempat jatuh pada hari Jumaat minggu depan.
Al-Quds bermaksud Baitulmaqdis atau Jerusalem dengan tumpuannya adalah pada Masjid Al-Aqsa yang kawasannya meliputi Tanah Haram dan Kubah Batu atau “Dome of the Rock”.
Kubah ini adalah bangunan ikonik yang menjadi lambang kepada Al-Quds.
Seperti tahun-tahun lalu, Hari Al-Quds disambut dengan demonstrasi-demonstrasi bagi memperingati dunia bahawa Al-Quds masih berada dalam pendudukan Israel dan ia perlu dibebaskan.
Di Iran, Lubnan, Iraq, Pakistan dan tempat-tempat lain, demonstrasi diadakan sempena Hari Al-Quds.
Seringkali aktiviti memperingati Hari Al-Quds ini dikaitkan dengan Iran dan negara-negara atau kumpulan-kumpulan  yang bersekutu dengannya.
Ini kerana Hari Al-Quds adalah idea dan seruan oleh Ayatollah Khomeini, pemimpin Revolusi Islam Iran.
Beliau membuat seruan itu bukan sebagai pemimpin Iran atau Revolusi Islam, tetapi sebagai pemimpin umat Islam, tidak kira sama ada beliau diiktiraf atau tidak.
Tetapi pendiriannya terhadap pembebasan Al-Quds adalah selaras dengan konsensus umat Islam sejagat.
Di London, Hari Al-Quds disambut pada Ahad ini dengan mengadakan demonstrasi besar-besaran di jalan-jalan utama kota itu.
Ia dianjurkan oleh kumpulan yang bernama Suruhanjaya Hak Asasi Manusia.
Di Malaysia, tidak ada demonstrasi untuk itu tetapi ada satu acara yang bernama Hari Cinta Al-Quds pada Khamis lalu.
Dalam hal ini, ingin saya mengenang sumbangan seorang aktivis yang giat memperingatkan Hari Al-Quds pada setiap hujung Ramadan pada tahun 1980-an.
Beliau ialah Allahyarham Syed Jaafar Al-Sagoff yang berdemonstrasi dan mengedar risalah Hari Al-Quds dengan anak-anaknya di Masjid Jamek dan Masjid Kampung Baru Kuala Lumpur.
Beliau pernah ditahan oleh pihak berkuasa dan dikenakan pembuangan daerah.
Walaupun peringatan Hari Al-Quds ini diadakan sejak tahun 1979, iaitu 44 tahun lalu, pembebasan Baitulmaqdis masih tidak dapat dilakukan.
Ia menunjukkan kelemahan negara-negara Islam dengan Pertubuhan Kerjasama Islam (OIC) yang asalnya ditubuhkan sebagai reaksi terhadap kebakaran terhadap Masjid Al-Aqsa pada tahun 1969 tidak dapat berbuat apa-apa.
Sebaliknya, dalam 44 tahun itu, pihak rejim Tel Aviv telah mengukuhkan kedudukannya di Baitulmaqdis sebagai ibu negara Israel.
Mereka bukan saja memperoleh pengiktirafan Amerika Syarikat (AS) tetapi membawa mereka memindahkan kedudukan kedutaannya.
Ia berlaku semasa pentadbiran Presiden Donald Trump yang memindahkan kedutaan AS dari Tel Aviv ke Baitulmaqdis.
Dalam 44 tahun itu pula, kedudukan negara Islam di medan depan dengan Israel bertambah lemah.
Lubnan menghadapi krisis ekonomi dan politik yang berat dengan pengaruh Hezbollah kian merosot apabila ia kehilangan banyak kerusi di Parlimen.
Syria pula menghadapi kesan perang saudara yang dahsyat dan masih menanggung akibatnya. Iraq masih jauh daripada pemulihan.
Mesir pula kembali kepada keadaan sebelum Arab Spring. Sementara Jordan tidak dapat berbuat apa-apa sedangkan urusan pentadbiran Masjid Al-Aqsa masih di bawah kelolaannya.
Di pihak Israel pula, dari segi ekonomi dan pencapaian sains serta teknologi, Israel melakar namanya dalam dunia Barat.
Tetapi dari segi politik, ia semakin terheret menjadi negara rasis berbentuk apartheid.
Penduduknya memilih kerajaan berbentuk keagamaan Yahudi dengan menghakis Zionisme sekular asal yang memberi ruang kepada minoriti Arab Islam dan Kristian.
Menjelang Ramadan ini pula, rejim Tel Aviv pimpinan Benjamin Netanyahu sedang diasak oleh sebahagian rakyatnya yang berdemonstrasi hampir setiap hari membantah cadangan undang-undang baru yang membolehkan perdana menteri melantik hakim dan sekali gus menguasai badan kehakiman.
Maka tidak hairanlah bahawa setiap tahun penduduk Palestin di Tebing Barat semakin tertekan dengan insiden-insiden rampasan tanah dan pokok zaitun yang dilakukan oleh penceroboh awam Yahudi.
Begitu juga saban tahun setiap Ramadan akan berlaku pertembungan antara tentera Israel dengan jemaah solat di Masjid Al-Aqsa.
Sudah tentu pada bulan puasa ini ramai jemaah yang hendak menunaikan solat di masjid ketiga paling suci dalam Islam.
Bukan sahaja untuk solat Jumaat tetapi solat terawih, dan beriktikaf.
Tetapi pada tahun ini, tidak seperti tahun-tahun lalu, ia berketepatan dengan perayaan Yahudi, Passover dan perayaan Kristian, Easter.
Dalam perayaan-perayaan ini, berlaku pertembungan penganut Islam, Yahudi dan Kristian. Mereka melalui lorong atau jalan yang sama untuk melakukan ibadat.
Dengan menunjukkan bahawa mereka adalah pihak yang berkuasa di Masjid Al-Aqsa, tentera rejim Tel Aviv melarang orang Islam melakukan ibadat di situ bagi membolehkan laluan orang Yahudi untuk melakukan acara Passover mereka.
Tetapi tentulah orang Palestin tidak dapat menerima halangan.
Tidak ada sesiapa yang boleh menghalang mereka beribadat di Masjid Al-Aqsa, hatta pihak Zionis yang bersenjata.
Maka menunaikan solat di Masjid Al-Aqsa bukan saja suatu tindakan amal ibadat tetapi ia merupakan juga tindakan politik.
Orang Palestin tidak boleh menyerah dan mengalah walaupun mereka dipukul, ditembak dan ditangkap oleh tentera rejim Tel Aviv.
Ini kerana sebarang tindakan mengalah akan melebarkan ruang bagi pihak Zionis untuk mengambil alih Masjid Al-Aqsa.
Kini adalah zaman media sosial. Apa yang dilakukan oleh mereka dengan serta merta tular ke seluruh dunia.
Tentulah suatu yang menyayat hati bagi kaum Muslimin di seluruh dunia melihat orang sedang solat di masjid dipukul oleh tentera Zionis.
Sepanjang tahun 2022 dan 2023 sudah dilaporkan bagaimana sering kali berlaku pertembungan antara penduduk Pakestin dan tentera rejim Tel Aviv hingga menyebabkan kematian dan kecederaan, tidak kira seseorang itu tua, wanita atau kanak-kanak.
Tetapi kali ini tindakan rejim Tel Aviv itu dibalas serentak dengan serangan meriam dari pihak Hamas di Gaza dan Hezbollah dari Lubnan Selatan dan juga Golan di Syria.
Pihak rejim Tel Aviv dengan lebih dahsyat lagi menyerang Gaza, Lubnan Selatan dan Golan. Tentu berlaku kerosakan lebih besar daripada apa yang dialami oleh Israel
Namun ia menunjukkan bahawa rejim Tel Aviv tidak boleh sewenang-wenangnya menekan rakyat Palestin di Tebing Barat khususnya berkaitan dengan Masjid Al-Aqsa.
Apa yang nengejutkan kali ini ialah serangan dari Golan, Syria. Umumnya dilihat ia merupakan serangan dari Hezbollah dan bukanlah tentera Syria.
Tetapi dengan adanya pangkalan di Golan, ia merupakan pertimbangan baru dalam konflik.
Sebahagian Golan, iaitu Bukit Golan ditawan dan diduduki oleh rejin Tel Aviv sejak Perang Ramadan tahun 1973.
Usaha Syria hendak membebaskan Baitulmaqdis bukan sahaja gagal tetapi juga ia kehilangan wilayah itu.
Rejim Tel Aviv pula kelihatannya mahu menjadikan Bukit Golan itu miliknya selama-lamanya.
Hezbollah menjadi sekutu Syria sejak tahun 1980-an ketika ia ditubuhkan apabila Damsyik dan Tehran menjalin hubungan kerjasama yang erat.
Kerajaan Syria membantu Hezbollah mendapat tapak di Lubnan sementara Iran membina kekuatannya.
Hezbollah berjaya menghalau tentera AS dari Beirut dan tentera Israel dari Lubnan Selatan.
Dalam Perang Saudara di Syria, sudah tentu Hezbollah menyebelahi kerajaan Bashar al-Assad bagi mengalahkan penentang-penentangnya yang disokong oleh AS dan juga Daesh.
Ada pemerhati melihat apa yang sedang berlaku di Baitulmaqdis adalah berlainan daripada biasa.
Sama ada ia merupakan perkembangan positif bagi Palestin atau tidak, adalah bergantung kepada sikap dan tindakan umat Islam pada masa akan datang.


PAC gesa audit khas perbelanjaan perubatan sepanjang pandemik

Jawatankuasa Kira-Kira Wang Negara (PAC) Parlimen meminta Jabatan Audit Negara menjalankan pengauditan khas dengan segera terhadap perolehan dan perbelanjaan kerajaan untuk perkhidmatan perubatan ketika negara berhadapan dengan wabak Covid-19.Pengerusi PAC Wong Kah Woh dalam kenyataan hari ini berkata perkara itu telah dimaklumkan secara rasmi kepada ketua audit negara semalam.“Sebagai sebuah Jawatankuasa Pilihan Dewan Rakyat yang mempunyai mandat untuk memeriksa perbelanjaan kerajaan supaya ia mematuhi undang-undang, peraturan kewangan kerajaan yang berkuat kuasa, syarat kontrak dan pembayaran dilaksanakan dengan teratur, PAC tidak akan berkompromi dengan mana-mana pihak yang cuba mengaut keuntungan demi kepentingan peribadi.“Pengauditan khas ini harus disegerakan dengan dapatan dan hasil dibentangkan kepada PAC supaya jawatankuasa ini dapat mengenal pasti wujud unsur penyelewengan, pemborosan dan penyalahgunaan kuasa dalam perolehan perkhidmatan perubatan ini,” katanya.Beliau berkata dengan pengauditan khas berkenaan, PAC akan memanggil kementerian kewangan, Suruhanjaya Pencegahan Rasuah Malaysia (SPRM) serta kementerian dan agensi terbabit bagi memberikan taklimat dan penjelasan kepada jawatankuasa itu berhubung perkara tersebut.Bagi tujuan berkenaan, PAC akan menggunakan punca kuasa di bawah Peraturan Mesyuarat 77(1)(d) dan Peraturan Mesyuarat 77(5) Peraturan-peraturan Majlis Mesyuarat Dewan Rakyat serta Seksyen III, Perkara 11 (b), Pekeliling Am No. 2 (1982). Peraturan Mesyuarat 77(1)(d) menyatakan: Hendaklah ada sebuah Jawatankuasa yang akan dinamakan Jawatankuasa Kira-kira Wang Negara dilantik pada awal tiap-tiap Parlimen kerana memeriksa apa-apa perkara lain yang difikirkan oleh Jawatankuasa itu patut diperiksa, atau apa-apa perkara yang diserahkan oleh Majlis kepada Jawatankuasa itu.Peraturan Mesyuarat 77(5) menyatakan: Jawatankuasa ini berkuasa memanggil orang hadir di hadapannya atau meminta dikeluarkan surat-surat dan rekod-rekod dan mengeluarkan penyata kepada Majlis dari satu masa ke satu masa.PAC meminta Jabatan Audit Negara menjalankan audit khas itu susulan kenyataan Ketua Pesuruhjaya SPRM Azam Baki pada Selasa (24 Mei) mengenai siasatan yang sedang dijalankan SPRM terhadap perolehan perkhidmatan perubatan; penyalahgunaan kuasa dalam mengalihkan bantuan serta pakej rangsangan yang diberikan kerajaan.


Kes harian turun ke paras 1,600 jangkitan, 2 lagi terkorban

1,633 kes baru Covid-19 direkodkan semalam menjadikan jumlah keseluruhan sebanyak 4,967,299 kes.
Sebanyak 1,989 pesakit turut dilaporkan sembuh, menjadikan jumlah keseluruhan kes sembuh sebanyak 4,903,906.
Ketika ini, 26,798 kes aktif direkodkan di mana 24,847 atau 92.7% daripadanya menjalani kuarantin kendiri.
Tiada pesakit di pusat kuarantin sementara 1,857 (6.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 94 kes dan 55 daripadanya memerlukan bantuan alat pernafasan.
Dua lagi kes kematian dicatatkan menjadikan keseluruhan korban akibat wabak itu sebanyak 36,595 orang.


Status ahli Parlimen Sabah keluar Bersatu kekal, kedudukan akan diumum 21 hari, kata speaker

Yang di-Pertua Dewan Rakyat Johari Abdul hari ini berkata status empat ahli Parlimen Sabah yang keluar daripada Bersatu setakat ini kekal dan belum ada kekosongan kerusi mereka.
Beliau berkata notis pemakluman dari Bersatu untuk mengesahkan bahawa telah berlakunya kekosongan luar jangka empat ahli Parlimen berkenaan, telah diterima pada 27 Disember.
“Saya kena teliti dahulu… keputusan mengenai kedudukan mereka akan diumumkan selepas tempoh 21 hari,” katanya ketika dihubungi Bernama di sini.
Naib Presiden Bersatu Ronald Kiandee dalam kenyataan hari ini berkata notis berkenaan diserahkan untuk memastikan bahawa telah berlakunya kekosongan luar jangka dalam kalangan ahli-ahli Dewan Rakyat berkenaan.
Menurut beliau notis berkenaan adalah selaras Perkara 49A (3) Perlembagaan Persekutuan, melibatkan empat ahlinya yang telah bertanding dalam Pilihan Raya Umum Ke-15 (PRU15) sebagai ahli Bersatu dengan menggunakan logo parti Gabungan Rakyat Sabah (GRS).
Perkara 49A (3) Perlembagaan Persekutuan menyebut Yang Dipertua apabila menerima notis bertulis daripada mana-mana Ahli Dewan Rakyat mengenai berlakunya kekosongan luar jangka dalam kalangan ahli Dewan Rakyat di bawah Perkara ini, hendaklah memastikan bahawa berlakunya kekosongan luar jangka itu dan memberitahu Suruhanjaya Pilihan Raya sewajarnya dalam tempoh 21 dari tarikh menerima notis bertulis itu.
Di dalam notis berkenaan, ahli Parlimen yang dinamakan ialah Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang).
Ronald yang juga Ketua Badan Pimpinan Bersatu Sabah berkata semasa persidangan Dewan Rakyat pada 19 Disember lepas, empat ahli Dewan Rakyat itu duduk di blok kerajaan.
“Tindakan menyertai dan duduk di blok yang tidak menyokong parti Bersatu yang diterajui oleh Muhyiddin Yassin merangkap presiden Bersatu dan Hamzah Zainudin sebagai ketua pembangkang adalah ‘crossing the floor’ (beralih sokongan) dan ia melanggar janji pilihan raya mereka kepada para pengundi,” katanya.
Beliau berkata keahlian mereka sebagai anggota Bersatu telah gugur mengikut perlembagaan parti dan perkara ini telah dimaklumkan melalui surat bertarikh 21 Disember lepas.
“Justeru, menurut Perkara 49A (3) Perlembagaan Persekutuan, ahli-ahli Dewan Rakyat tersebut hendaklah terhenti menjadi ahli Dewan Rakyat dan kerusi mereka hendaklah dikosongkan,” katanya.
Pada 10 Disember lepas, bekas Ketua Badan Pimpinan Bersatu Sabah Hajiji Noor dilapor berkata pemimpin Bersatu Sabah membuat keputusan sebulat suara untuk keluar daripada parti itu, namun kekal di bawah GRS.
Hajiji, yang juga pengerusi GRS, berkata keputusan itu dibuat setelah mempertimbangkan keadaan landskap politik Malaysia ketika ini terutama di Sabah, dan demi kepentingan negeri, perpaduan selain memenuhi hasrat serta aspirasi rakyat untuk terus berjuang di bawah naungan sebuah parti tempatan.


Ahli Parlimen pembangkang gesa kerajaan benarkan kedai makan beroperasi selepas 8 malam

Ahli-ahli Parlimen pembangkang merentas parti menggesa kerajaan melonggarkan prosedur operasi standard (SOP) membabitkan kedai makan dan minuman, membenarkan mereka beroperasi selepas 8 malam kerana apa yang berlaku sekarang menyusahkan golongan yang perlu membeli makanan selepas tamat waktu bekerja.Dalam satu kenyataan yang ditandatangani oleh 21 ahli Parlimen daripada DAP, PKR, Amanah, Warisan, Pejuang, Muda dan bebas, mereka menggesa Majlis Keselamatan Negara (MKN) segera memperbaiki SOP ini kerana ia juga memberikan kesan kepada para peniaga yang hanya bergantung kepada pendapatan harian mereka.“Membenarkan para peniaga beroperasi mengikut lesen perniagaan mereka akan membantu memulihkan ekonomi para peniaga, menjana pendapatan penghantar makanan serta menggalakkan rakyat duduk di rumah kerana mereka boleh membuat pesanan dari rumah dan tidak terhad sehingga 8 malam sahaja,” kata kenyataan itu.“Kami menggesa Kerajaan Perikatan Nasional membenarkan semua kedai makanan dan minuman beroperasi seperti yang tercatat dalam lesen perniagaan mereka dan tidak terhad sehingga 8 malam memandangkan makan di kedai tidak dibenarkan dan penjualan makanan adalah secara bawa pulang, pandu lalu atau penghantaran ke rumah.”Minggu lepas kerajaan memperkenalkan semula Perintah Kawalan Pergerakan (PKP) selepas jangkitan Covid-19 secara konsisten mencecah empat angka sejak Disember lepas.Dalam SOP yang diumumkan, kedai makan hanya dibenarkan secara bawa pulang dan perlu ditutup pada pukul 8 malam.Dalam kenyataan itu, 21 ahli Parlimen pembangkang itu turut menuntut agar kerajaan melanjutkan moratorium sekurang-kurangnya untuk tempoh enam bulan lagi.“Berbanding semasa PKP fasa pertama, para peniaga mungkin lebih teruk terjejas kali ini kerana mereka terpaksa menanggung pembayaran sewa kedai dan gaji pekerja tanpa adanya moratorium seperti sebelum ini”.


Kes meningkat, Sarawak putuskan laksana PKP skala penuh

Sarawak, satu-satunya negeri yang masih mengekalkan status perintah kawalan pergerakan bersyarat (PKPB) bersetuju untuk melaksanakan perintah kawalan pergerakan (PKP) skala penuh bermula 29 Mei depan bagi membendung kenaikan jangkitan Covid-19.PKP penuh tersebut akan kekal sehingga 11 Jun depan.Timbalan Ketua Menteri Sarawak Douglas Uggah Embas berkata keputusan itu diambil susulan peningkatan kes yang dikaitkan dengan sambutan Hari Raya Aidilfitri sehingga menyebabkan tekanan hebat dihadapi sistem penjagaan kesihatan negeri.“Saya rayu rakyat Sarawak beri kerjasama dengan pihak berkuasa dan fahami kemudahan penjagaan kesihatan kita berada di tahap kritikal,” katanya pada sidang media di Kuching.Sarawak mencatat 772 kes hari ini, kedua tertinggi selepas Selangor menjadikan kes keseluruhan di negeri itu sebanyak 44,758.Setakat ini, Sarawak merekodkan 97 kematian akibat Covid-19, merekodkan purata 625 kes setiap hari.Menurut Uggah, 81 pesakit kini ditempatkan di ICU sementara 31 daripadanya memerlukan bantuan pernafasan.“Kapasiti katil ICU di Sarawak juga berada di tahap kritikal,” katanya.Beliau berkata Sarawak telah merekodkan trend peningkatan dalam kes kematian akibat Covid-19 sejak Mac dengan 29 kematian direkodkan pada bulan tersebut, purata satu kematian setiap hari.“Trend yang meningkat ini berterusan hingga April, dengan rekod keseluruhan 69 kematian, bersamaan purata dua kematian sehari.Ketika ditanya berkenaan usaha untuk meningkatkan bilangan katil di wad ICU, Uggah berkata proses menaik taraf ICU sedang dijalankan.“Untuk beberapa bulan lalu, kita sudah rayu kerajaan pusat bantu untuk tingkatkan kapasiti kemudahan penjagaan kesihatan kita bagi menangani krisis Covid-19,” katanya.Dari 9 hingga 15 Mei, 3,272 kes direkodkan di Sarawak, dengan purata kes harian sebanyak 467.Trend itu meningkat dengan 520 kes setiap hari direkodkan pada minggu berikutnya.Sejumlah 3,118 kes dilaporkan sehingga hari ini dengan purata 623 kes.


KDN digesa segerakan kelulusan kewarganegaraan kanak-kanak tanpa kerakyatan di Sarawak

Seorang menteri Sarawak menggesa kementerian dalam negeri (KDN) menyegerakan proses permohonan kewarganegaraan bagi kanak-kanak tanpa kerakyatan di Sarawak, memberi amaran “penafian berterusan kerajaan” akan memberi kesan negatif kepada masyarakat.Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Fatimah Abdullah berkata majoriti kanak-kanak tanpa kerakyatan itu mempunyai sekurang-kurangnya seorang ibu bapa warga Malaysia sementara bagi kanak-kanak selainnya adalah dalam kalangan yang ditinggalkan ibu bapa tanpa sebarang maklumat untuk dikesan.“Membiarkan mereka menunggu bermakna mereka akan semakin dewasa,” katanya.“Tanpa kerakyatan, mereka tidak dapat pergi ke sekolah dan tidak berhak untuk memiliki pendidikan. Tiada pendidikan bermakna masa depan mereka akan terjejas.”Malahan, jika dapat bersekolah, Fatimah berkata mereka terpaksa menanggung yuran yang lebih tinggi kerana dianggap sebagai warga asing. Menurutnya, hal ini akan memberi kesan kepada yang berpendapatan rendah.“Sementara bagi lepasan sekolah pula, mereka tidak boleh memohon pekerjaan atau mempelajari kemahiran di institusi latihan,” tambahnya. “Ini menjejaskan masa depan mereka, selain itu, jika kanak-kanak tersebut tidak mempunyai sebarang bentuk pengenalan diri mengikut undang-undang, ia boleh menyebabkan berlakunya isu sosial.“Penolakan permohonan yang berterusan akan memberi kesan buruk kerana anda tidak tahu anda warga negara mana. Anda rasa macam warga Malaysia, tetapi bukan.”Kenyataan Fatimah itu tampil susulan pengumuman Menteri Dalam Negeri Hamzah Zainudin mengenai kad khas yang akan dikeluarkan kepada warga asing dan anak-anak yang sudah lama menetap di Sabah.Menurut Hamzah, langkah tersebut akan membolehkan pihak berkuasa menentukan jumlah warga asing di negeri itu.Dalam pada itu, Fatimah berkata terdapat ribuan kanak-kanak di Sarawak yang tidak mempunyai dokumen pengenalan diri sangat terdedah kepada eksploitasi.Jawatankuasa Khas Kewarganegaraan Sarawak menerima lebih 800 permohonan sejak penubuhannya pada 2016.Bagaimanapun, Fatimah berkata jumlah tersebut tidak termasuk permohonan yang dikemukakan terus kepada KDN sebelum penubuhan jawatankuasa khas tersebut.“Mungkin ada lagi,” tambahnya.Dengan keadaan geografi Sarawak yang luas, dipenuhi bukit-bukau dan sungai menyukarkan ramai orang mengemukakan permohonan untuk menjadi rakyat negara ini. Hal ini menjadi masalah utama bagi yang tinggal di kawasan luar bandar di mana jalan raya yang baik terlalu sedikit menyebabkan perjalanan untuk menyelesaikan urusan itu memakan masa yang lama selain terpaksa berdepan birokrasi pentadbiran yang terlibat.“Kami dapat melihat sendiri kes wanita yang dipaksa melacur bagi menampung kehidupan, mereka terpaksa meninggalkan anak-anak bersama ibu bapa mereka yang sudah tua di rumah panjang dan kampung,” kata Fatimah.“Kami sangat bimbang dengan tempoh yang lama (diperlukan kerajaan) untuk memaklumkan kepada pemohon mengenai kelulusan permohonan mereka sama ada diluluskan atau tidak.”Fatimah turut menambah masalah yang dihadapi kanak-kanak tanpa kerakyatan semakin meningkat apabila mereka menjadi dewasa.Fatimah berkata dasar persekutuan mengenai kanak-kanak tanpa kerakyatan sering mengabaikan keadaan golongan itu di Sarawak. Beliau juga menggesa kementerian pendidikan supaya mengambil berat dengan situasi kanak-kanak daripada golongan ini, yang menurutnya tidak meminta untuk dilahirkan sedemikian.“Dasar baru kementerian pendidikan yang mewajibkan kanak-kanak tanpa kerakyatan membuat pasport untuk mendaftar di sekolah kerajaan pasti akan menjejaskan lebih ramai orang di Sarawak,” katanya.Terdapat juga masalah perubahan dasar yang sering berlaku dan bergantung kepada perkembangan politik, katanya.Beliau turut berkata sesetengah ibu bapa di Malaysia mengemukakan permohonan kewarganegaraan bagi pihak anak angkat mereka, atau anak-anak yang ditinggalkan dan ditempatkan di rumah kebajikan.Ada juga permohonan daripada ibu bapa yang tidak mendaftarkan anak angkat mengikut prosedur teliti, selain anak yang dilahirkan di luar pernikahan atau ibu bapa yang tidak berkahwin dan ibunya adalah orang asing.Beliau juga turut memetik kajian Universiti Malaysia Sarawak baru-baru ini yang mendapati antara punca utama kelewatan pendaftaran kanak-kanak dengan pihak berkuasa adalah kurangnya kesedaran dalam kalangan ibu bapa mengenai kepentingan memiliki dokumen pengenalan diri.Sejak 2017, katanya, Majlis Pembangunan Sosial Sarawak menjalankan program dan kempen kesedaran sebagai sebahagian daripada usaha menangani isu tanpa kerakyatan serta masalah dokumen peribadi dalam kalangan masyarakat yang terdedah dan berisiko, khususnya yang tinggal di kampung-kampung yang terletak di kawasan sempadan.Beliau berkata usaha tersebut akan diteruskan dengan program Randau melibatkan pelbagai agensi kerajaan dalam usaha menjelaskan kepada orang ramai tentang kepentingan kewarganegaraan.Menurutnya, rundingan dengan pusat latihan kemahiran di negeri ini juga sedang dijalankan, ia bagi membolehkan kanak-kanak tanpa kerakyatan melanjutkan pelajaran ke institusi pendidikan tersebut dengan syarat mereka boleh menunjukkan mereka memohon kewarganegaraan dan masih menunggu maklum balas dari KDN.“Kerajaan negeri memahami yang kita tidak boleh bergantung kepada jentera pentadbiran KDN dan Jabatan Pendaftaran Negara,” katanya.


Sisi gelap bekerja dari rumah

Walaupun bekerja dari rumah dalam tempoh Covid-19 memberi sedikit kelegaan terutama mengurangkan masa di atas jalan raya, penjimatan duit parkir dan belanja makan tengah hari, namun ia dilihat memberi kesan buruk lain termasuk tambahan bebanan kerja golongan profesional dalam pelbagai bidang untuk mengubah cara mereka bekerja berbanding kebiasaan.Ia jelas memberi kesan terutamanya kepada mereka yang terlibat dalam bidang pendidikan di mana pengajaran bersemuka di dalam kelas digantikan dengan pembelajaran secara dalam talian selepas lonjakan Covid-19 memaksa pelajar dan pengajar untuk berada di rumah.Seorang pensyarah memberitahu MalaysiaNow, persediaan masa mengajar meningkat sekali ganda sejak sesi pembelajaran dalam talian dilaksanakan awal tahun lalu.Zaini yang merupakan seorang pensyarah sebuah universti awam berkata kuliah secara dalam talian memerlukan lebih masa dan perancangan berbanding mengajar di dalam dewan kuliah.Beliau berkata semua itu bergantung kepada subjek yang diajar, kadang-kala penyediaan bahan mengajar boleh mencecah hampir empat jam sedangkan kelas kuliah biasa sekadar memerlukan masa antara 30 minit hingga dua jam sahaja.Walaupun selepas bahan mengajar di muat naik, sesi pembelajaran tidak selalu berjalan dengan lancar.Seorang lagi pensyarah universiti awam yang mahu dikenali sebagai Hisham mengatakan kelas dalam talian bergantung sepenuhnya kepada sambungan internet yang baik.“Sambungan internet sering kali bermasalah sehingga mengganggu sesi pengajaran,” katanya kepada MalaysiaNow.“Ini menyebabkan kelas lambat bermula, dan ada bahagian tertentu berulang-ulang kerana masalah audio.“Kehadiran 100% turut sukar diperoleh kerana ada sesetengah pelajar tidak mengikuti kelas kerana masalah internet.”Ia turut menyebabkan stres kepada mereka yang bergelut menggunakan teknologi.“Bercakap mengenai penyediaan video, kami hanya mengikuti bengkel sehari, bagaimana untuk menyunting, tetapi bukan semua mampu mahir dalam masa yang singkat!” kata Hisham.Bukan semua bahan pengajaran disampaikan menggunakan video atau persidangan maya.Ada beberapa menggunakan Sistem Pengurusan Pembelajaran atau LMS. Kadang-kala ia turut mendatangkan masalah kepada pensyarah.“Kehadiran 100% turut sukar diperoleh kerana ada sesetengah pelajar tidak mengikuti kelas kerana masalah internet.”“Kebiasaannya, pensyarah akan mencetak soalan kuiz dan memberikan kepada pelajar,” kata Hisham.“Tetapi dengan menggunakan LMS, soalan dan jawapan perlu diprogramkan secara berasingan ke dalam sistem mengikut kriteria seperti jenis soalan.”Masa yang lebih panjang diperlukan terutama membabitkan pensyarah yang tidak biasa dengan sistem ini.Pensyarah di universiti swasta bagaimanapun tidak menghadapi kekangan melibatkan penggunaan perisian atau sistem yang digunakan dalam kelas dalam talian.Namun, bagi mereka bebanan kerja bertambah sejak beralih ke dalam talian.Salah satu isunya adalah keperluan sistem infrastruktur.Selepas tugasan dan kuliah beralih kepada dalam talian, mereka perlu mencari jalan bagaimana peralihan itu boleh menjimatkan masa.Ada sesetengah kursus seperti perbincangan, kuiz dan peperiksaan sukar untuk dilaksanakan secara dalam talian yang memaksa pensyarah tampil dengan penyelesaian dan alternatif, kata Chris yang mengajar di sebuah universiti swasta kepada MalaysiaNow.Ia lebih menyukarkan pensyarah perubatan kerana perkara paling penting dalam melatih doktor dan kakitangan kesihatan lain kebiasaan melibatkan latihan amali.Dr Farouk Musa yang mengajar di Monash University memberikan contoh, kelas anatomi.“Mengajar subjek ini amat mencabar kerana pelajar tidak mempunyai specimen di hadapan mereka,” katanya kepada MalaysiaNow.“Oleh itu, mereka tidak dapat merasai dengan deria sentuhan. Semuanya perlu dibayang dan memerlukan imaginasi, dan ia merupakan satu cabaran yang sukar untuk memahami anatomi.”Farouk menyifatkan tahun akademik 2020 sebagai “tahun yang teruk”, dan menambah pensyarah terpaksa menerima hakikat hanya bertemu dengan pelajar secara dalam talian.Akhirnya, apa yang berlaku merupakan perkara paling sukar buat pensyarah bekerja dari rumah.“Elemen bersemuka adalah penting dalam mengajar, dan kuliah secara dalam talian dengan saiz kelas 100 hingga 200 pelajar, interaksi menjadi hambar,” kata Chris.Zailani pula tanpa berselindung mengatakan “saya tidak pasti sama ada pelajar menumpukan perhatian kepada kelas dalam talian. Mengajar langsung tidak sama kerana pelajar tiada di depan anda.”


Amanah guna formula perpaduan tawan Kedah pada PRN

Parti Amanah akan menggunakan formula ‘perpaduan’ bagi mendukung rakan-rakan politiknya dalam kerajaan campuran untuk bersama-sama merampas Kedah pada Pilihan Raya Negeri (PRN) akan datang, kata Naib Presidennya Adly Zahari.
Timbalan menteri pertahanan itu berkata beliau yakin melalui formula perpaduan dan kesepakatan Amanah serta rakan-rakan parti politiknya dalam Kerajaan Perpaduan, peluang untuk merampas negeri Kedah adalah besar.
“Saya yakin formula perpaduan ini boleh memberikan banyak ruang bukan sahaja pertahankan tiga negeri (Pulau Pinang, Selangor dan Negeri Sembilan) malah ambil kembali Kedah, dan dalam masa yang sama menang di Kelantan dan Terengganu,” katanya.
Beliau berkata demikian dalam sidang media selepas majlis penganugerahan Diploma Kemahiran Malaysia (program RPEL) dan Sijil Perhebat, kepada veteran Angkatan Tentera Malaysia di Dewan Jubli Perak, Kompleks Perhebat, Kem Sungai Buloh, di Sungai Buloh.
Sementara itu, mengulas mengenai pertemuan antara Khairy Jamaluddin dengan pemimpin utama kerajaan campuran serta Perikatan Nasional, Adly berkata ia adalah cara terbaik untuk menentukan masa depan dan karier politik bekas menteri kesihatan berkenaan.
“Terpulang kepada beliau (Khairy) untuk memilih parti yang mana ingin disertainya. Kerajaan Perpaduan memiliki kelebihan tersendiri kerana amalan mengambil kira pandangan daripada semua pihak.
"Saya berpandangan Kerajaan Perpaduan yang diterajui Perdana Menteri Anwar Ibrahim adalah amat baik kerana ia mengambil kira semua pandangan dan semangat perpaduan sejak dari awal,” katanya.
Masa depan karier politik Khairy kembali diperkatakan selepas media tempatan melaporkan mengenai kehadiran bekas Menteri Kesihatan itu dalam perbincangan mengenai hala tuju ekonomi negara yang dipengerusikan Anwar.
Kehadiran Khairy dalam perbincangan bersama beberapa tokoh perniagaan dan pakar ekonomi, termasuk Naib Presiden Umno Johari Abdul Ghani itu menimbulkan persoalan sama ada beliau memilih untuk bersama kerajaan campuran, selepas dipecat daripada Umno pada 27 Januari lepas.


BN tiada kuasa tubuhkan kerajaan, PH dan PN patut bergabung, kata Tok Mat

Barisan Nasional (BN) tiada kuasa untuk menubuhkan kerajaan kerana rakyat telah menolak parti itu pada Pilihan Raya Umum ke-15 (PRU15), Sabtu lepas.
Timbalan Pengerusi BN Mohamad Hasan, sebaliknya mencadangkan Perikatan Nasional (PN) dan Pakatan Harapan (PH) bergabung menubuhkan kerajaan kerana mereka memperoleh bilangan nombor undi lebih tinggi.
“BN bersedia menjadi pembangkang yang bertanggungjawab menyemak dan mengimbang kerajaan baru,” kata Mohamad dalam hantaran yang dimuat naik di Facebook rasminya malam ini.
Mohamad yang juga Timbalan Presiden Umno berkata sekiranya bantuan BN diperlukan dalam waktu peralihan pasca PRU15, parti itu sedia menyumbang kepada pembukaan bicara yang ikhlas dan terbuka.
"Kalau masih tak dapat juga tubuh kerajaan, tolong jangan salahkan kami. Ini hasil daripada proses yang demokratik, untuk memulangkan mandat kepada rakyat. Kami hanya menghormati keputusan itu," katanya.
PRU15 berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk Kerajaan Persekutuan.
Keputusan PRU15 menyaksikan BN hanya memperoleh 30 kerusi; PH (82); PN (73); Gabungan Parti Sarawak (23); Gabungan Rakyat Sabah (enam); Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.